text:
Muri iyo, twavuga kubandwa no gusenga, ubupfumu no guhanura, guterekera no kwiyambaza abatagatifuza n’ibindi.
Mu kugaragaza ayo masano twifashishije igitabo cyitwa ‘Imizi y’u Rwanda’ cy’Umwanditsi Nsanzabera Jean de Dieu.
Kubandwa no Gusenga
Kubandwa ko mu Rwanda rwo hambere ni kimwe no gusenga k’ubu.
Kubandwa Imana bikomoka ku nshinga kubanda ariho hava amazina nka Kabanda, Kayibanda bisobanuye komatana cyangwa kuba hamwe n’Imana.
Gusetsa Imana ni ukujya mu materaniro ahantu hamwe ni kimwe no kujya mu nsengero muri iyi minsi.
Kwatuza umuntu winjiye mu idini bwa mbere twabigereranya no kubatiza kuko imandwa zarateranaga zikaba zifite amarwa adasembuye avugirwaho amagambo batongereragau uwabaga agiye kubandwa.
Iyo babandishaga umuntu (kumwinjiza mu idini ya Ryangombe) yagira umubyara mu mandwa, yabaga ari nk’umubyeyi wa batisimu uko bimeze mu madini amwe na mwe ya gikirisitu. Uwabanzwe bamwita ‘Uruzingo’ ni nk’umukristo naho utarabanzwe yitwaga ‘inzigo’ ni nk’umupagani w’iki gihe.
Uko imandwa zahura babaga isekurume bakayotsa, bafite n’umutsima witwa umunayo hamwe n’amarwa y’isugi (adasembuye) bakarya kandi bakanywa , ibyo bikaba bisa n’ibyo abakirisitu bakora by’ifunguro ryera uretse ko bo batarya inyama kuko muri iki gihe mu ifunguro ryera hakoreshwa divayi n’imigati ikozwe mu ifarini.
Abagaragu b’imandwa, twavuga ko muri iki ari nk’abapadiri n’abapasiteri.
Guterekera no kwiyambaza abatagatifu
Kubandwa byakorwaga rimwe, ukaba winjiye mu idini. Guterekera byahoraga bikorwa nk’uko abemera Imana bahora bagira amateraniro yo gusenga.
Guterekera: Kwari ukwiyambaza abakurambere b’ibihangange babayeho ngo babavuganire ku Mana kuko bemeraga ko nta gihanganjye cyangwa imfura zipfa, ahubwo ko bagira ahantu bajya nk’ibihangange bagiriye umumaro sosiye.
Batekerezaga ko bajya mu birunga kuko hahoraga haka umurimo cyangwa ahandi hihariye.
Ibyo rero bikagereranywa n’abanyamadini bagira igihe cyo kwiyambaza abatagatifu, kuko nabo ni abantu bapfuye ariko bafite urugero ruhanitse rwo kwemera Imana no kuyikorera.
Abo banyamadini hari abemera ko abo bantu hari ahandi bajya hatari mu ruvange aho bise muri puligatori ( ahantu hajya abantu bafite ibyaha bike).
Guterekera byakorwaga kenshi nk’uko amadini asaba abayoboke bayo gusenga iteka.
Uwaterekeraga yamurikiraga (yaragiza) abakurambere ibiri mu rugo rwe byose nk’amatungo, umugore, abana n’ibindi byose atunze. Kimwe n’abasenga biragiza Imana badasize ibyo batunze n’ibyo Imana yabahaye byose.
Kuraguza no guhanuza
Abanyarwanda cyangwa abakurambere bacu bahaga agaciro ndetse abandi baracyaha agaciro ibyavuzwe n’abapfumu n’abahanuzi.
Kujya kuraguza kwari ukujya kureba umupfumu ukamugezaho gahunda zose uteganya nawe akakurebera ko bizagenda neza.
Ni ibikorwa byakorwaga n’Abanyarwanda mbere yo kugira icyo bakora cyose ngo barebe niba bazagira intsinzi.
Ntabwo byari ubujiji nk’uko bamwe babitekereza kwari ukwiyitaho ngo bamenye uko bahagaze.
Abapfumu baraguzwagaho babaga bazwi, uwabyiyitiriraga yarahanwaga bikomeye ndetse bikagera no ku gihano cy’urupfu.
No muri Bibiliya abakiririsito bemera usangamo abahanuzi b’ukuri nka Samuel, Yeremiya, Natani, Elisa n’abandi. Nk’uko no mu Rwanda habayeho abapfumu cyangwa abahanuzi bavuzwe nka Nyirabiyoro.
Iyo yasangaga harimo ikibazo yakubwiraga icyo ukora cyangwa se akakubuza gukora icyo kintu.
Kuri ubu usanga nabwo biriho, mu nsengero nyinshi usanga abakirisitu bashidukira kwegera abo bazi ko bahanura cyangwa berekwa ngo bababwire uko babibona.
Igitabo ‘Imizi y’u Rwanda’ kigira kiti “ Abapfumu bo mu Rwanda rwo ha mbere bari abahanuzi b’icyo gihe.”
Umusizi Nsanzabera Jean de Dieu ku murongo wa telefoni ati “ No kuri ubu usanga umukobwa cyangwa umusore ndetse abantu bose mu nsengero babanza kubaza abahanuzi babo berekwa , ngo none se bigende, tubanze dusengere ubukwe mbere y’uko bubaho n’ibindi n’ibindi.”
Akomeza avuga ko atemera abahanuzi bariho ubu kuko nta gishya bavuga.
Ati “Nubwo ariko biyita ariko nta bahanuzi bakibaho, abahanuzi ntabwo bavuga ibintu bisanzwe ngo mbonye Imana ikurinze impanuka, ngo ugiye kugura imodoka. Ibyo si ubuhanuzi kuko ubuhanuzi bwabaga bwerekeza ku gihugu n’ingaruka byagira k’umuryango mugari.”
Igitabo Imizi y’u Rwanda kigaragaza ko Abanyarwanda bari abahanga ndetse bemeraga Imana nubwo hari abatekereza ko ari ibintu bishya byazanywe n’abazungu.
Ibyo bakoraga babishyiragamo urukundo n’ukwemera gukomeye cyane ku buryo aribo bantu bakwiriye kwigiraho ugeranyije n’abakoloni baje batandukanya abanyarwanda ndetse bamwe bakavuga ko uwo mudahuje idini utamushyingira umugeni n’ibindi.


c: text/html

text:
Abahatanira ikamba rya Nyampinga w’u Rwanda bakorewe isuzuma no kureba uko ubuzima bwabo buhagaze aho bari mu mwiherero mu Mujyi wa Nyamata; bamwe bagaragaje ubwoba bukomeye batinya urushinge.
Isuzuma ryakozwe n’abanga b’inzobere mu gupima indwara zinyuranye zikunze kuzahaza ubuzima bwa muntu haba umuvuduko w’amaraso, umutima n’izindi zitandukanye.
Aba bakobwa uko ari 20 bahataniye kwambikwa ikamba rya Nyampinga w’u Rwanda, bajyanywe ku Bitaro bya Nyamata mu Karere ka Bugesera kuri uyu wa Mbere tariki ya 12 Gashyantare 2018.
Isuzuma bakorewe ryari rigamije ‘kubakorera ibizamini byose bigaragaza uko ubuzima bwabo buhagaze’ mu rwego rwo kurushaho kumenya uko bakwiye gufatwa mu mwiherero w’iminsi cumi n’ine barimo mu Mujyi wa Nyamata.
Mu cyiciro cyo kubatera urushinge, bamwe bipfukaga mu maso batinya kureba uko abaganga barwinjiza mu mutsi gusa hari n’abandi bagira ubwoba cyane bananiwe kwihangana bararira.
Abakobwa bamwe baterwaga urushinge bipfutse mu maso
Mu mwiherero barimo kuri Golden Tulip Hotel, bahabwa amasomo ku burere mboneragihugu, umuco, politike, amateka, ubukungu n’ubumenyi bw’Isi muri rusange mu rwego rwo kurushaho kubafungura amaso no kubaha ubumenyi buzabafasha mu gihe kizaza.
Irushanwa rizasozwa ku itariki ya 24 Gashyantare 2018, ibirori byo gutora Nyampinga mushya w’u Rwanda bizabera muri Kigali Convention Centre.
Umukobwa uzahiga abandi azahabwa ibihembo bikomeye bizatangwa na Cogebanque birimo imodoka nziza ya Suzuki Baleno yaguzwe miliyoni 18 hakiyongeraho umushahara w’ibihumbi 800 buri kwezi mu gihe cy’umwaka wose azamarana ikamba.
Urushinge batewe rwateye benshi ubwoba
Aba bakobwa basuzumwe indwara zitandukanye
Ntibyari byoroshye mu gihe cyo gutera urushinge
Isuzuma ry'ubuzima bw'aba bakobwa ryabereye ku Bitaro bya Nyamata

robotstxt: allowed

filter: keep


text:
by www.amakururwanda.com
Hirya no hino mu Mijyi yo mu Rwanda hagaragara umubare munini w’abantu basabiriza, bamwe bifashishije abana, abandi berekana ubumuga bafite, hakabamo n’ababwiyitirira kandi nta bwo bafite, nyamara ibi bikorwa bihanwa n’amategeko y’u Rwanda. Umuco wo gusabiriza kimwe n’ubuzererezi biri mu mubare w’ibyaha bihungabanya umudendezo w’Igihugu, bikaba bihanwa n’ingingo ya 688 na 690.
Ubusabirizi busobanurwa nk’imyifatire y’umuntu wabigize umwuga, na ho ubuzererezi bugasobanurwa nk’imyifatire y’umuntu utagira aho aba hazwi, kandi utagira icyo akora cyemewe ari umwuga cyangwa umurimo, ku buryo bihungabanya umudendezo rusange.
Iyi ngingo igira iti “Umusabirizi wese: ukoresha ibikangisho, winjira mu nzu ituwemo cyangwa urugo rw’iyo nzu, atabyemerewe na bene urugo, wigira nk’urwaye cyangwa nk’ufite ubumuga, witwaza ikindi kintu icyo ari cyo cyose cyatuma agirirwa impuhwe; ahanishwa igifungo kuva ku mezi atandatu (6) kugeza ku mwaka umwe (1).”
Iki gihano kandi ni cyo gihabwa abasabiriza bishyize hamwe.
Ku basabiriza bifashishije abana, ingingo ya 691 igira iti “Umuntu wese ukoresha, woshya, ushora cyangwa ushishikariza umwana gusabiriza, ahanishwa igifungo kuva ku mwaka umwe (1) kugeza ku myaka ibiri (2).”
Igakomeza igira iti “Igihe umwana wakoreshejwe mu gusabiriza asanganywe ubumuga bw’umubiri cyangwa bwo mu mutwe, igifungo kiba imyaka itatu (3).”
Ese ingingo zihana icyaha cyo gusabiriza mu Rwanda zirubahirizwa?
Muri Gicurasi 2014, Fidele Ndayisaba Umuyobozi w’Umujyi wa Kigali, yagize ati “Abakirisitu bari hano babatijwe nkanjye, babona wa mugore, wa mwana hariya ateze ikiganza bakumva ko kutamuha ari Yezu baciyeho, ndagira ngo nkoreshe uyu mwanya nk’umusaseridoti mu buryo bwa Merekisedeki mbahumurize mbabwire ko kumwima nta cyaha kirimo, bitazabuza kujya mu ijuru, ahubwo mbabwirize nkomeje ko kumuha ari ugutesha agaciro ikiremwamuntu.”
Muri Mata 2013, Munyantwari Alphonse Guverineri w’Intara y’Amajyepfo yari yagize ati “Njyewe ku gitekerezo cyanjye ndi mu bashyiraho amategeko, hajyamo irihana (Itegeko) abagenda batanga amafaranga ku mihanda, na ho amafaranga cyangwa bya biryo musigaje birabaheza mu muhanda mu buryo runaka. Ntabwo ari ukwigira.”
Yongeraho ati “Umwana wagiye mu muhanda akarya ubugari cyangwa ukamuha magana abiri, ntabwo ashobora kuzahava.”
Uretse kuba gusabiriza ndetse n’ubuzererezi ari ibyaha ubwa byo, ni n’ibikorwa byakurura ibindi byaha birimo urugomo ndetse n’ubujura bushukana, ari na byo akenshi bikunze kugaragara bikaba ari byo bihanwa.
“Gusabiriza” ni icyaha gihanwa n’amategeko y’u Rwanda
by www.amakururwanda.com


text:
Igice cya kane :
Umusozo w’inyandiko y’ubucurabwenge yasomwaga mu gihe cyo kwimika umwami mushya
mu Rwanda (Ibikurikira igice cya gatatu : Intangiriro y’ubucurabwenge)
Mu nyandiko iheruka twabagejejeho inyandiko yasomwaga mu gihe cyo kwimika
abami batwaye u Rwanda. Niyo mpamvu uyu munsi tugiye kubagezaho urutonde
rw’abami bari basigaye kugira ngo nabo mumenye ibisekuru bakomokagamo, amazina
yabo ya gitûutsi (abatutsi), ba nyina bababyaraga n’ubwoko bagombaga kubyarana
abami bazabasimbura.
Niyo mpamvu muri iyi nyandiko tugiye gukomereza ku umwami MIBAMBWE mwene
KIGELI na NYIRAKIGELI,….
Mibambwe ni uwa KIGELI, izina rye ari Umututsi akaba NDABARASA.
Nyina ni NYIRAKIGELI, izina rye ari Umututsi akaba RWESERO, rwa Muhoza
wa Ruregeya : akaba Umukobwa w’Abagesera. Nyina ni Mboyire ya Rujuhe
rwa Censha rya Nyirabahaya : akaba Umukobwa w’Abahondogo. Aho ga nyine,
Abagesera bakabyarana Abami n’Abanyiginya.
Kigeli ni uwa CYILIMA, izina rye ari Umututsi akaba RUJUGIRA. Nyina
ni NYIRACYILIMA, izina rye ari Umututsi ni KIRONGORO, cya Kagoro
ka Nyamugenda : akaba Umukobwa w’Abega. Nyina ni Nyanka ya Migambi ya
Rukundo rwa Ntaraganda ya Nkomokomo : akaba Umukobwa w’Ababanda. Aho ga
nyine, Abega bakabyarana Abami n’Abanyiginya.
Cyilima ni uwa YUHI, izina rye ari Umututsi akaba MAZIMPAKA. Nyina ni
NYIRAYUHI, izina rye ari Umututsi akaba NYAMAREMBO, ya Majinya ya
Byunga bya Bigirimana bya Sagashya ka Sakera ka Sakayumbu ka Mwezantandi wa
Ntandayera ya Mukono wa Mututsi : akaba Umukobwa w’Abakono. Nyina ni
Nyamyishywa ya Musanzu wa Cyankumba cya Juru rya Yuhi Gahima Umwami wa
Rubanda : akaba Umukobwa w’Abanyiginya. Aho ga nyine, Abakono bakabyarana
Abami n’Abanyiginya.
Yuhi ni uwa MIBAMBWE, izina rye ari Umututsi akaba GISANURA. Nyina
ni NYIRAMIBAMBWE, izina rye ari Umututsi akaba NYABUHORO, bwa Rwiru
rwa Rubona rwa Mukubu wa Mushyoma wa Bitungwa bya Nkona ya Ruhaga rwa Matashya
wa Gihumbi : akaba Umukobwa w’Abaha. Nyina ni Nyiramugondo wa Muyogoma wa
Juru rya Yuhi Gahima Umwami wa Rubanda : akaba Umukobwa w’Abanyiginya. Aho
ga nyine, Abaha bakabyarana Abami n’Abanyiginya.
Mibambwe ni uwa KIGELI, izina rye ari Umututsi akaba
NYAMUHESHERA. Nyina ni NYIRAKIGELI, izina rye akiri Umututsi akaba NCENDELI,
ya Gisiga cya Semugondo : akaba Umukobwa w’Abega. Nyina akaba
Ncekeli ya Ruhomwa rwa Kinanira cya Juru wa Yuhi Gahima Umwami wa
Rubanda : Akaba Umukobwa w’Abanyiginya. Aho ga nyine, Abega bakabyarana
Abami n’Abanyiginya.
Kigeli ni uwa MUTARA, izina rye ari Umututsi akaba SEMUGESHI. Nyina
ni NYIRAMAVUGO, izina rye ari Umututsi akaba NYIRAKABOGO, ka Gashwira
ka Bugirande bwa Ngoga ya Gihinira cya Ndiga ya Gahutu ka Serwega rwa
Mututsi : akaba Umukobwa w’Abega. Nyina akaba Mfitiki ya Ruherekeza rwa
Zuba rya Gitore cya Kigeli Mukobanya Umwami wa Rubanda : akaba Umukobwa
w’Abanyiginya. Aho ga nyine, Abega bakabyarana Abami n’Abanyiginya.
Mutara ni uwa RUGANZU, izina rye ari Umututsi akaba NDOLI. Nyina ni
NYIRARUGANZU, izina rye ari Umututsi akaba NYABACUZI, ba Kibogora
akaba Umukobwa w’Abakono. Nyina akaba Nyirarugwe rwa Nkuba ya Bwimba bwa Gitore
cya Kigeli Mukobanya Umwami wa Rubanda : akaba Umukobwa w’Abanyiginya. Aho
ga nyine, Abakono bakabyarana Abami n’Abanyiginya.
Ruganzu ni uwa NDAHIRO, izina rye ari Umututsi akaka CYAMATARE.
Nyina ni NYIRANDAHIRO, izina rye akiri Umututsi akaba NYIRANGABO, ya Nyantabana
ya Kamima : akaba Umukobwa w’Abega. Nyina akaba Buhorwinka bwa Kigohe cya
Cyahi cya Mukubu wa Cyange cya Nyacyesa cya Mukobwa wa Ndoba Umwami wa Rubanda!
Akaba Umukobwa w’Abanyiginya. Aho ga nyine, Abega bakabyarana Abami
n’Abanyiginya.
Ndahiro ni uwa YUHI, izina rye ari Umututsi akaba GAHIMA. Nyina ni
NYIRAYUHI, izina rye ari Umututsi akaba MATAMA ya Bigega bya
Ruhaga rwa Matashya wa Gihumbi akaba Umukobwa w’Abaha. Nyina akaba Nyabyanzu
bya Nkuba ya Nyabakonjo akaba Umukobwa w’Abongera. Aho ga nyine, Abaha
bakabyarana Abami n’Abanyiginya.
Yuhi ni uwa MIBAMBWE, izina rye ari Umututsi akaba MUTABAZI. Nyina
ni NYIRAMIBAMBWE, izina rye akiri Umututsi akaba NYABADAHA, ba Ngoga
ya Gihinira cya Ndiga ya Gahutu ka Serwega rwa Mututsi : akaba Umukobwa
w’Abega. Nyina akaba Mageni ya Gikari cya Nsoro : akaba Umukobwa
w’Abahondogo. Aho ga nyine, Abega bakabyarana Abami n’Abanyiginya.
Mibambwe ni uwa KIGELI, izina rye ari Umututsi akaba MUKOBANYA.
Nyina ni NYIRAKIGELI, izina rye akiri Umututsi akaba NYANGUGE, ya Sagasha
ka Sakera ka Sakayumbu ka Mwezantandi wa Ntandayera ya Mukono wa Mututsi :
akaba Umukobwa w’Abakono. Nyina akaba Nyiravuna rya Rweru rwa Nsoro :
akaba Umukobwa w’Abahondogo. Aho ga nyine, Abakono bakabyarana Abami
n’Abanyiginya.
Kigeli ni uwa CYILIMA, izina rye akiri Umututsi akaba RUGWE. Nyina
ni NYIRACYILIMA, izina rye akiri Umututsi akaba NYAKIYAGA cya Ndiga
ya Gahutu ka Serwega rwa Mututsi : akaba Umukobwa w’Abega. Nyina akaba
Nyabasanza ba Njwiri ya Mupfumpfu wa Ndoba, Umwami wa Rubanda, akaba Umukobwa
w’Abanyiginya. Aho ga nyine, Abega bakabyarana Abami n’Abanyiginya.
Cyilima ni uwa RUGANZU, izina rye ari Umututsi akaba BWIMBA. Nyina
ni NYIRARUGANZU, izina rye akiri Umututsi akaba NYAKANGA ka Tema
rya Lima rya Bare rya Gongo rya Muzora wa Gahuriro ka Jeni rya Rurenge :
akaba Umukobwa w’Abasinga. Nyina akaba Nyabitoborwa bya Muzora wa Mushambo wa
Kanyandorwa ka Gihanga : akaba Umukobwa w’Abashambo. Aho ga nyine,
Abasinga bakabyarana Abami n’Abanyiginya.
Ruganzu ni uwa NSORO, izina rye ari Umututsi akaba SAMUKONDO. Nyina
ni NYIRANSORO, izina rye ari Umututsi akaba NYAKANGA ka Gatondo :
akaba Umukobwa w’Abasinga. Nyina ni Kiziga cya Ruhinda rwa Mbogo ya
Gashwere : akaba Umukobwa w’Abega. Aho ga nyine, Abasinga bakabyarana
Abami n’Abanyiginya. (Biracyaza…)
MAHORO M.
shikamaye.blogspot.com
Shikama ku Kuri na Demukarasi(SKUD)


text:
Inyobwa n’ikoreshwa ry’ibiyobyabwenge bifite ingaruka zitarangirira ku babinywa gusa ahubwo zigera no ku miryango yabo ndetse n’umuryango mugari muri rusange.
Mu bisanzwe umuryango urangwa n’ubusabane bw’abawugize kandi buri wese akagira uruhare mu mibereho yawo; ariko iyo umwe mu bawugize yishoye mu biyobyabwenge ntibiba bigishobotse ahubwo utangira gusenyuka buhoro buhoro. Abahanga bagaragaza ko abana bava mu miryango yabaswe n’ihohoterwa iryo ari ryo ryose ari nabo baba bafite ibyago byinshi byo kuvamo abakoresha ibiyobyabwenge.
Kunywa ibiyobyabwenge bitera kwangirika k’ubwonko ndetse n’urupfu; akenshi ububata ku biyobyabwenge buzana ibibazo mu miryango ku buryo abandi bagize umuryango batangira no kutigirira icyizere .
Polisi y’u Rwanda itangaza ko, gukemura bimwe mu bibazo biri mu miryango bisaba kubanza kwiga impamvu zabiteye, bimwe mu byo ikemura bikaba bifite inkomoko ku kunywa ibiyobyabwenge.
Nk’uko umuvugizi wa Polisi mu Ntara y’Amajyaruguru, Inspector of Police (IP) Innocent Gasasira abitangaza, Polisi y’u Rwanda yashyize imbaraga nyinshi mu kurwanya ikoreshwa ry’ibiyobyabwenge ari naryo nyirabayazana w’ibyaha byinshi birimo ihohoterwa n’amakimbirane byo mu ngo n’ibindi.
Ibi yabivuze nyuma y’ifatwa ry’uwitwa Mbarushimana Ngabo wishe intama ya nyina bivuye ku makimbirane bari bafitanye; akaba yanasanganywe udupfunyika tubiri tw’urumogi mu mufuka igihe yafatwaga.
IP Gasasira agira ati:” N’ubwo tugikora iperereza, ariko hari isano yo kwica intama no kunywa ibiyobyabwenge.”
Ubushakashatsi bwerekana ko ingaruka zo kunywa ibiyobyabwenge buri gihe zijya no hanze y’umuryango w’ubinywa.
Aha IP Gasasira akaba agira ati:” Abantu bashobora kugirwaho ingaruka n’uburakari bw’abanywi b’ibiyobyabwenge; hari n’igihe bamwe mu bagize umuryango w’ukoresha ibiyobyabwenge bumva bakeneye kurindwa n’amategeko ngo badahungabanywa n’ibikorwa by’uwo muntu biba bishobora no gukurikirana umuryango mu gihe cy’imyaka myinshi.
Ubushakashatsi bwagaragaje ko abenshi mu banywa ibiyobyabwenge bagenda barushaho kubona bari bonyine mu miryango yabo; bagahitamo kwiyunga no kubana na babandi bahuje imico cyangwa bakifatanya mu kugira uruhare mu bikorwa bibi bibangamira abandi,
Ngabo ashobora gukurikiranwa ku byaha bibiri birimo kunywa ibiyobyabwenge ndetse n’ubwicamatungo nk’uko bigenwa n’ingingo za 436, 593 na 598 mu gitabo cy’amategeko ahana.
Ingingo ya 436 ivuga ku ihanwa ry’icyaha cyo gufata nabi amatungo yororerwa mu rugo, kuyakomeretsa cyangwa kuyica aho igira ati:” Umuntu wese ufata nabi amatungo cyangwa inyamaswa zororerwa mu rugo, ku buryo bubangamira ubuzima bwayo, ahanishwa igifungo kuva ku minsi umunani (8) ariko kitarenze mezi atandatu(6)n’ihazabuy’amafaranga y’u Rwanda kuva ku bihumbi makumyabiri (20.000) kugeza ku bihumbi magana atanu (500.000) cyangwa kimwe gusa muri ibyo bihano.Umuntu wese, ku bw’inabi kandi nta mpamvu, wica cyangwa ukomeretsa bikomeye amatungo y’undi, ahanishwa igifungo kuva ku mezi atandatu (6) kugeza ku mwaka umwe (1) n’ihazabu y’amafaranga y’u Rwanda kuva ku bihumbi magana abiri (200.000) kugeza kuri miliyoni ebyiri (2.000.000) cyangwa kimwe gusa muri ibyo bihano.”


text:
Urwenya: Umugabo w'Igisambo
Umugabo w'Igisambo
Umugabo abaga ihene; umugore arateka, ahishije bararya, ibisigaye umugore arabipfundikira.
Umugabo bimurya munda, inyama zitatetswe bazitara ku rusenge nk'uko bari basanzwe babigira,
bararyama. Umugore amaze gushyirwayo, umugabo akemura ku bwanwa bwe, yenda ubujeni n'ubwo bwanwa abitera ku kananwa k'umugore arangije arisinziriza. Bitinze umugore aza gukanguka, yumva ibintu bimuhanda ku munwa, akeka ko ari ikirago kimuhanda; akoze ku kananwa yumvaho ubwanwa, induru arayidehera ati "iri shyano ngushije
ndarikwiza he?" Bumaze gucya arabyuka, umugabo yisigaza mu buriri. Umugore atangira gupfuneka yivugisha ati "ibi bintu ndabikika nte ko nta mugore wameze ubwanwa!"
Umugabo asa n'ukangukiye hejuru maze abaza umugore bya nyirarureshywa ikimuriza. Umugore yenda uruhu yari yiteye arukinga ku maso, oya si ukurira! Umugabo aramwegera aramubwira ngo niyihanagure, aceceke. Umugore arahora, akuraho uruhu aramwereka. Umugabo yifata ku munwa arumirwa. Bigeze aho umugabo ati "mbere kurya ihene uri umugore nabyitaga iby'inzara, nkakwihorera. Ubundi iwacu nta mugore urya ihene; iyo ayiriye amera ubwanwa. Nibyo nawe wiboneye.”
Shyiraho Igitekerezo!
Subscribe to: Post Comments (Atom)


text:
Kera Nari Umwana wa Satani Ariko None Ndi Umwana w’Imana
1Petero 20 :10 « Kera ntimwari ubwoko ariko none muri ubwoko bw’Imana. Kera ntimurakababarirwa ariko none mwarababariwe »
Mu murongo dusomye wo muri 1Petero 2 :10 haratwereka impande ebyiri zitandukanye ijana ku ijana. Mbere yo kwakira ijambo ry’Imana na nyuma yo kuryakira. Udasobanukiwe izi mpande zombi ntushobora gukizwa by’ukuri. Hagomba kubaho umurongo utandukanya mbere na nyuma, bitaba ibyo ubwo ukaba uri akazuyazi Imana igomba kuruka nk’uko bigaragara mu Ibyahishuwe.
Mu byitwa agakiza muri iyi minsi, usanga harimo uruvange rwinshi. Umuntu ati njye nakiriye agakiza, nizeye Kristo nk’umwami n’umukiza w’ubuzima bwanjye. Wamubaza uti ese uri umunyabyaha cyangwa uri umukiranutsi ? Akagusubiza ati « sinakwihandagaza ngo mvuge ko ndi uwera. Yego ndagerageza ariko sinkiranukira Imana muri byose. »
Ariko nyamara Yesu yaje kugira ngo adukize amaboko y’abanzi bacu (Icyaha na Satani) bityo dusenge Imana tudatinya, turi abera, dukiranuka imbere yayo iminsi yacu yose binyuze mu kwakira imbabazi z’ibyaha byacu byose kubw’amaraso Yesu yatumeneye. (Luka 1 :74-75,77). Bigaragare ko rero uwizera Yesu w’ukuri (atari uwa pirate abenshi bizera) yakagombye kuba ari uwera kandi iminsi yose atari rimwe na rimwe.
Ikibazo aha ni uko abantu bataratahura ko atari abana b’Imana nk’uko babitekereza. Kera ntitwari ubwoko bw’Imana. Kera dukwiriye kumenya neza ko twari ubwoko bwa satani (yohana 8 :44), dukwiriye kumenya ko nta mbaraga zo kwirinda ibyaha dufite kugira ngo duhagarare mu mwanya nyawo wo gukenera umucunguzi. (Matayo 9 :12-13)
Mucyo rero dusobanukirwe kandi twakire ishusho yacu nyakuri kugira ngo tubashe guca umurongo utandukanya kera na none. Tujye tuvuga tuti kera nari umwana wa satani ariko none ndi umwana w’Imana. Kera nasabaga imbabazi buri gihe nta Kizere cyo kuzajya mu ijuru mfite ariko none nicaranye na Yesu mu ijuru mu buryo bw’umwuka. Kera nahangayikiraga iherezo ryanjye ariko none Yesu yandangirije byose.
Imana ishimirwe kuduhishurira ibyo yadukoreye muri Kristo Yesu.
Author: Evangelist Paulin UWITONZE


text:
Kuri uyu wa mbere, itsinda rya Minisiteri y’uburezi riri kugenzura ireme ry’uburezi mu karere ka Kirehe ryihanangirije ubuyobozi bw’ikigo cya Groupe Scolaire Bisagara cyo mu murenge wa Mushikiri nyuma yo gusanga ingeso yo gukererwa kw’abana yarabaye nk’umuco dore ko hari n’abinjirira mu isomo rya kabiri.
Iki kibazo cyo gukererwa cyane kuri GS Bisagara kigaragara by’umwihariko mu bana bo mu mwaka wa gatandatu w’amashuri abanza biga igitondo n’ikigoroba, ndetse n’abana biga ikigoroba.
Abana bo mu mwaka wa gatandatu w’amashuri abanza twavuganye batubwiye ko hari igihe bataha bagasanga ababyeyi batarahisha ibyo kurya bikaba ngombwa ko babirindira.
Undi mwana w’umuhungu N.J. wiga mu mwaka wa kabiri, wageze ku ishuri saa munani zibura iminota mike ati “Nari nagiye kubagara ibishyimbo niyo mpamvu natinze.”
Kugera ku isaha ya saa munani wabonaga abana bakiza kwiga nyamara abandi basoje isomo rya mbere, kandi ukabona ntacyo bikanga, n’ubwo hari abana bavuga ko bahanwa iyo batinze.
Impamvu abana bo kuri iki kigo batanga ni nyinshi ariko hafi ya bose bakagaruka ku ruhare rw’ababyeyi batinda kubarekura kubera imirimo yo murugo, ndetse no gutinda guhiisha ibyo kurya bya saa sita.
Ku ruhande rw’abarezi, iyi ngo ni imbogamizi ku gutanga ireme ry’uburezi no gutanga amasomo ku buryo baba bateguye kuko ngo hari ubwo bagera mu ishuri bikabasaba gutegereza ko bitatu bya kane byuzura kugira ngo babone gutangira kwigisha, rimwe na rimwe ngo bikuzura igihe k’isomo kirangiye.
Mwarimu kuri iki kigo Nkundwanabose Placide wigisha mu mwaka wa mbere w’amshuri abanza yatubwiye ko iki kibazo gituma nk’abarezi badakoresha igihe igihe cyabo neza.
Ati “Buriya niba naributangire isomo ku isaha ya mbere abana bose bakaba bakererewe, nta bitatu bya kane birimo ntabwo natangira isomo, harimo abana batanu ntabwo natangira isomo bisaba kubategereza.”
Nkundwanabose akavuga ariko ko ari n’imbogamizi ku myigire y’umwana uza isomo rigeze hagati, kuko ngo bishobora gutuma aritsindwa.
Iki kibazo cyo gukererwa kandi ngo kiranajyana no gusiba gukabije kw’abanyeshuri kandi nta mpamvu zifatika.
Mwarimu JMV Sindaribuga ati “Kuwa gatanu w’icyumweru gishize nasibishije abana 19 ngo bagiye kureba umupira,…hari n’undi munsi mu cyumweru gishize hasibye abana 15 bagiye gufasha ababyeyi gusarura ibipande by’ikawa baba barapatanye muri iki gihe yeze.”
Umuyobozi w’ishami ry’uburezi mu karere ka Kirehe Mwanangu Theophile yasabye ubuyobozi bw’iki kigo kurushaho kwegera ababyeyi kugira ngo babasobanurire imbogamizi n’ingaruka zo gusiba no gukererwa kw’umunyeshuri.
Ati “Munabakundishe n’uburezi niba umubyeyi afata ikawa akazirutisha amasomo yakabaye yiga, akeneye umuntu wakabaye umukangura akamusobanurira ko uburezi busumba za kawa.”
Umuyobozi w’iki kigo Hakorimana Everiste avuga ko iki kibazo bakibona kandi baganiriye kenshi cyane n’ababyeyi kuri iki kibazo ariko kikanga kigakomeza, gusa yemera ko bagiye kongera bakaganira n’ababyeyi kugira ngo barebe ko cyakemuka.
Iki kigo gifite abanyeshuri bagera kuri 2028 biga mu mashuri abanza ndetse n’abandi 203 biga mu mashuri yisumbuye.
Vénuste KAMANZI
UMUSEKE.RW


text:
NEGATIVE POWER OF LOVE PART 4
Byambereye ihurizo kuko Gloria namukundaga birenze kandi na agnes ariwe nkesha byose ndetse nakwibuka uburyo se amukunda nkumva ngize ubwoba
Part 4
Nahise niha kabugabo ndavuga nti bizabe uko bibaye mpita mvuga ngo ni Gloria! Agnes yahise arira ankubitagura ibipfunsi ntashoboye kumenya umubare mugihe tukiri muribyo twumva directrice atavuze ati: mwa byo ntazi mwe muzi igihano gihwanye nicyaha mwakoze! Aka kanya aho mvugira aha mugende muzinge utwanyu mpite mbabura muriki kigo.
Ubwo nyine ibibazo byari byaje ntakundi nahise njye kuzinga utwanjye na ba Gloria bajya kuzinga utwabo,ndangije ndasohoka mbanza gutegereza Gloria ngo musezereho kuko we iwabo hari kugisenyi ndetse siniyumvishaga ko twazongera kubonana!
Gloria yaraje gusa kuvuga twese byari byatunaniye ahubwo amarira niyo yashokaga mu maso he gusa nkabura aho muhera muvugisha ariko nza kwuihangana nti: glo…. Gloria! Nawe ati: karame kabe!
Njye: umbabarire kubyakubayeho, gusa uriya agnes iwabo nibo bandihira ishuri ndetse nibo nkesha byose , ubwo nyine yakomeje kumpatiriza kumukunda ariko nkamuhakanira niyo mpamvu yaguhohoteye!
Gloria: sha ntacyo, gusa njye sinzakwibagirwa kabone nubwo tutazongera no guhura ntuzigera uva kumutima wanjye!
Njye: yooooh! Sha urakoze cyane nanjye kandi sinshobora kugusimbuza undi muntu kumutima wanjye!
Ubwo twaratandukanye mpita njya iwanjye mu kagetto se wa agnes yari yarankodeshereje ngeze yo mpita nirambika kuburiri ntangira kwibaza ukuntu ishuri ryanjye rigiye guhagarara bikanyobera!
Nahise mfata agaphone kanjye nshyiramo simcard, nkimara kuyishyiramo mbona papa agnes arahamagaye, igitima kiradiha.
Ndavuga nti nubundi ntakundi reka mwitabe nshize kugutwi numva umugabo atangiye kuntuka ati: wa cya ntazi we urabona ngurababaza umwana wanjye kugeza ubwo arira amaso agatukura bigezaha!! Nanjye nti: ariko……… ntaravuga ahita ambwira at: ziba! Ubwo se uravugiki wakigoryi we!ahubwo mbare kabiri wansohokeye munzu ndeste ikintu cyose uzi nazanye mwaho ntikivemo, ujyane ibyawe gusa!
Njye: umva….. ngitangira kwisobanura ahita akupa! Noneho ibibazo byarandenze ntangira kwibaza uko ndibubyifatemo bikandenga. Ubwo nagombaga gusohokana ibyangombwa byanjye n’imyenda nambaye gusa kuko nibyo byanjye narimfite muriyo nzu!!
Nahise mfata umwanzuro wo gushaka ahandi hantu ha kure nigira kuko numvaga ntashaka kuguma mu mugi wa nyanza, ntetse nza kunguka agatekerezo ko gushaka uburyo nakwigira kugisenyi gushakayo ubuzima kuko numvanga abantu bavugaga ko agafaranga kahaboneka.
Nahise mfata nzira nerekera kuri horizon ngira ngo ndebe uko nabona agaticket kangeza Kigali , nicara imbere ya biro yabo ngiye kubona mbona umukobwa wambaye umupira wakazi bisa naho akora muri horizon. Niko guhita muhagarika ntangira kumusuhuza nkabona ntanyiyaka mbese mbona arumukobwa uri murungano kandi w’umutima mwiza.umukobwa ahita ambaza ati: ese bite ko mbona utameze neza wa musore we , aho ni amahoro!!?
Njye: hhuhu! Sha ihorere, iyaba aramahoro nanjye mba nsa n’abandi kwisura! Umukobwa ati: yoooo! Nonese byaba byakugendekeye bite musore!!
Ubwo nahise ntangira kumubwira uko ibintu byose byagenze gusa burya njye nanga kubwira abakobwa ibintu bibabaje kuko aho kugira akungure inama ahubwo asuka amarira nkaho ariwo muti! Ngiye kumva numva arambwiye ati: komeza ndakumva sha, gusa ndumva utorohewe!!
Njye: ubwo se urumva nakomeza kandi uko nkomeza ariko urushaho kurira koko!! Umukobwa nakomeje kumubwira ibyanjye byose ndetse bigeraho aba arinjye utangira kumuhoza!!
Njye: ese ubundi muko! Njye ko nakubwiye izina ryanjye wowe witwa nde!? Nawe ati:sha njye nitwa grace nkora hano muri horizon, ninjye ukata amaticket! Ese ubundi none nyuma yibyo ufite uwuhe mupangu!?
Njye: sha nyine numvaga nshaka kujya guhiga ubundi nuzima kugisenyi ndetse impamvu nguhagaritse nagiraga ngo nimba ubishoboye wamfasha! Grace ati: yoooh! Sha njye icyo nagufasha ndaguha ticket ikugeza ikigali, ubwo nugera ikigali uzashaka ubundi buryo, gusa andika izi nimero 0788…….. ntugera yo uzambwire!
Ubwo nahise njyana na coaster yako kanya ngera ikigari butangiye kwira noneho kugira ngo nzabone uburyo ngera irubavu muruwo mugoroba biranyobera mbura uko nateka imitwe, murabizi namwe abantu bikigali ntambabazi bigirira kuko uwo nageragaho wese nkamubwira ibyanje yanyitaga umutekamutwe! Ubwo nakomeje gushakisha nza kubona fuso yikoreye ibicuruzwa iparitse ahantu bongereramo amavuta , numva chauffeur aganira n’umupompiste ko agiye kujya kugisenyi niko guhita nurira fuso njya hejuru yihema ndatuza!ntibyatinze rero akamyo yaratangiye ngenda nicwa n’imbeho ariko ntakundi byari mumera ndetse twabaye tukigera ishyorongi imvura itangira kugwa yose inshiriraho ariko ndabyihanganira kuko ntakundi byari kugenda! Twakomeje urugendo ariko mbura ningorane zitandukanye ndetse nza gusinzira nkanguka tugiye kugera kugisenyi tugeze ahantu hitwa kuri mahoko turakomeza turamanuka gusa tubaye tukigera kubitaro ahantu numva bita ko ari kuri dawe uri mwijuru,sinamenye uko bigenze mbona ikamyo iribaranguye igonga igikuta cyo kubitaro bikuru bya gisenyi, ubwo njye mperuka ntumbagira ntumbaze ibyakurikiyeho kuko nakangutse ndi mubitaro!
Narakangutse mbona umumama mwiza arimo kunyitaho, nkomeje kumwitegereza mbona numumama w’umutima mwiza ndamubaza nti: muganga byagenze bite ko ndihano!? Ubwo byamutwaye akanya ko kunsonanurira uko bwagenze!ndetse ahita ambwira ko maze iminsi ibiri yose ndyamye ntarakanguka!!
.ESE KABERA UBUZIMA YAGIYE GUSHA AZABUGERAHO!?
NTUCIKWE PART 5…LOADING……


text:
Huye: abayobozi barasabwa gutanga ibikorwa bizitabwaho mu gutegura EDPRS
Umuyobozi w’Umurenge wa Ngoma mu Karere ka Huye, Sahundwa Pascal, yasabye abayobozi b’imidugudu gukora gahunda z’ibikorwa by’ingenzi babona bizitabwaho mu gutegura Ingamba z’iterambere More...
Rwanda | GISAGARA: itorero ryo kurugerero ryatanze umusaruro
Ababyeyi bo mu karere ka Gisagara bafite abana basoje amashuri yisumbuye mu mwaka wa2011 bakaba baranavuye mu itorero ryo ku rugerero baratangaza ko ryatanze umusaruro mwiza kuko basigaye babona akamaro karyo More...


text:
Uko wakora umutako wo mu busitani mu bikoresho byo mu rugo byashaje
Ibikoresho byo mu rugo bitandukanye bijya bisaza abantu bakabijugunya, ariko burya bishobora kuvamo umutako mwiza mu busitani kandi ubusitani bwawe bukaba bufite umwihariko wo kugaragar aneza kurusha ubundi.
Dore bimwe mu bikoresho bivamo umutako mwiza iyo bishaje :
Igare : Igare iyo rishaje ukaba ubona nta kindi kintu warikoresha ushobora kuriteraho indabo zikagaragara neza kurushaho.
Amacupa : amacupa yaba aya plastike cyangwa se amacupa asanzwe nayo avamo umutako mwiza dor eko aba afite amabara atandukanye wayashinga ku twuma akagaragara nk’ururabyo rwakatarabobeka ruri mu busitani bwawe.
Amasahani n’ibikombe : amasahani n’ibikombe nyamenetse nabyo wabikoresha mu guteramo indabyo biukaba bifite umwihariko kandi bisa neza.
Imodoka : Imodoka yashaje nayi igaragara neza iyo uyiteyemo indabyo nziza zikayitondagiraho aho kureka ikarengerwa n’ibyatsi nkuko ahantu hamwe na hamwe ziba zarasaziye mu rugo biba bimeze.
Inkweto : cyo kimwe n’ibindi bikoreshi inkweto nazo uziteramo indabyo ukaba wazimanbika mu biti cyangwa se ku rukuta rw’igipangu zikaba umutako mwiza.
Intebe : mu gihe intebe yashaje nayo wayikoresha mu gutaka ugateramo indabyo zikaba zigaragara neza kurushaho
Umutaka : umutaka nawo si byiz ako uwujugunya igihe washaje ahubwo uwuteramo indabyo ugapfumuraho gato hasi aho amazi azajya anyura agera mu butaka usanga ari ibintu bisa neza cyane byakataraboneka.
Guhanga udushya rero ubone ko no mu gutaka naho byashoboka, ku buryo wakora ubusitani bufite umwihariko utazasanga ahandi hantu hose kandi ukoresheje ibintu bihendutse byashaje wakoresgaha iwawe mu rugo.
Gracieuse Uwadata


text:
Iyo abantu bavuga ngo Akebo kajya iwa mugarura… cyangwa ngo Gira So yiturwa indi n’indi migani baba bashaka kwerekana ko ineza ugiriwe ugomba kuyitura abandi. Ariko se inabi yo ituruka he ?.. Prof Isaie Nzeyimana atanga ibisubizo kuri izi ngingo zireba imibanire y’abantu… Ni mu bibazo twamubajije bijya byibazwaho n’abatari bacye.
UMUSEKE: Ineza n’inabi filozofiya ibisobanura ite? Ineza ikomoka he? Inabi yo?
Prof Nzeyimana : Inabi ntigira inkomoko, ntigira igisobanuro kuko kuyibonera inkomoko byaba ari ukuyiha impamvu nk’ikintu gikwiye. Naho ineza iri mu biriho byose; ikiriho cyose cyifitemo ineza n’ubwiza. Iyo umuntu yitonze akarebesha amaso y’umutima, ari nawo ushobora gucengera ukumva ibintu n’abandi bantu, mu kiriho cyose ashobora kukibonamo ineza n’ubwiza.
Mu biranga ineza, ineza ni rukuruzi, igakwega umuntu wifitemo ineza kandi ibintu byiza birakurura, abandi bakabisanga, cyangwa bagahora bashaka aho biri hose. Naho inabi yo, yigizayo, irahunga.
Twibukiranyije, abafolozofe ba mbere bari bafite intego y’uku ubwenge bucengera ibiriho byose. Muri ibyo bihe Filosofiya yari itaracuka ku bindi bitekerezo nk’iby’Ubuhanzi. Aho Filosofiya itabonaga imvugo n’amagambo yo kwita ibintu, yatiraga ubuhanzi imvugo yayo.
Umufilozofe Empédocle w’Agrigente yadusigiye umuvugo ku biriho. Ibiriho byose biba byifitemo ingufu ebyeri zihora zihanganye: Urukundo n’Urwango ; kimwe gihora gihunga ikindi; Urukundo rurahuza, ruregeranya, ruhuriza hamwe ibiriho naho Urwango ruhora runyanyagiza, ruhora rusenya. Ariko uko ibiriho birushaho kugenda byegerana, kubera ingufu z’Urukundo, Urwango rurushaho kugenda ruhunga, rubura icyuho, rwigira kure. Muri icyo gihe, igisigara ni Urumuri, Umucyo umurikira ibiriho byose, umwijima wigira kure. Ahari ineza rero ubwo haba hacyeye, hasusurutse, hamuritse.
UMUSEKE :Ntibanyurwa, Bagirigomwa, Barajiginywa, Barakamfitiye, Bakundukize, Bagambake… n’andi magambo n’amazina agaragaza ko abantu benshi bagomba kuba bahorana imbereka, ibyishimo bicye, umubabaro (utari uw’indwara gusa) akagononwa n’ibindi biganisha ku nabi… mu by’ukuri ni iki gituma umuntu agira iyi nabi. Ni ubukene?
Prof Nzeyimana : N’uwavuga ubukene ntiyaba yibeshye. Ariko se bwo bwaje bute? Hari uwavuga ko ubukene bwa buri wese ari gatozi ke, ariwe ubwikwegera, hari ugutunga agatoki politike, n’izindi mpamvu. Ariko se: Ikirere n’Isi, Urumuri, Amazi, Ibimera, Imbuto n’Ibinyabuzima mu mazi no ku butaka, Ibiguruka mu kirere… Nuko «Imana ibona byose ko ari byiza ». Iti « Noneho tureme umuntu ». Ku bemera ko isi yiremye no kubemera ko yaremwe n’Imana, ni uko byakurikiranye: umuntu yaje nyuma.
Byaba bivuze iki ? Ntibyaba bivuze ko umuntu yaje ibyangombwa byose byo kumubeshaho bihari, ahubwo bisa n’ibirenze urugero. Guhumeka, kunywa, kurya, guhora mu birori, kuruhuka, gutekezeza no kuvuga isi mu buhanzi, mu bumenyi, muri filozofiya… ngiyo gahunda isa nigaragara mu iremwa rya mbere, cyagwa kwiyegeranya kw’isanzure, kugera ku isi no ku muntu.
Uko byaje guhinduka ngo umuntu abikeneremo, aho arinda kwitwa cyangwa kwita ayo mazina y’amaganya, y’intimba, y’urwango n’agahinda, ni amateka maremare.
Ariko iyo umuntu abona ko yayobye, ibyiza ni ugusubira inyuma akareba aho yaba yayobeye. Bivuze iki kuba umuntu atabayeho wenyine? Umuntu ni isanganiro ry’ibiriho byose: Imana, ibimukikije, we ubwe n’abandi bantu. Kubaho ni ukubaka, kubaka iyo sano ; ari inabi cyangwa ubwoba itera, iba ije kwerekana umuntu wabuze umwanya we muri iyo sano afitanye n’Imana, n’ibimukikije, nawe ubwe, n’abandi bantu.
Muri ayo mazina harimo kubura amahoro y’ituze ry’imbere mu mutima, harimo ubwoba, harimo urwango. Urwango ubwarwo ni inabi, mu rwango ni naho umuntu yikwegera icyo yatinyaga; ubwoba n’urwango birakwegana.
Naho gusobanuza ubukene bwa bamwe ubwinshi bw’abantu, byo ntibihagije; abo nabo babihera ku bahanga Malthus na Darwin. Bo babihereye ku binyabuzima. Ariko umuntu si ikinyabuzima nk’ibindi byose. We ashobora guhera kuri bike cyangwa hato akabibyaza umusaruro munini, urenze uwo ikindi kinyabuzima cyari kibitegerejemo. Umuntu aratuye, ariko atuje ubwenge. Yenda icyo ibindi binyabuzima nanone birusha umuntu ni uko bidafata ibibitunga bireze ibyo bikeneye muri uwo mwanya; umuntu we arabishobora.
Ibyo byose byibutsa politique, ubukungu, uburere, imyitwarire n’Imana, na buri wese n’awe ubwe, n’abandi, n’ibidukikije bidutunga ariko mu rugero,… Dukorere hamwe, aho bishoboka kugira ngo intimba igabanuke mu bantu, umuntu yubake isano afitanye n’Imana, cyangwa nawe, cyangwa n’abandi, cyangwa n’ibindi bimukikije, buri wese bitewe n’imyemerere ye.
UMUSEKE.:Siyansi hari icyo ivuga ku neza n’inabi? Filozofiya ya yo?
Prof Nzeyimana: Ineza n’inabi ntabwo ari ikibazo cy’ubuhanga. Filozofiya nayo irakibaza nk’ibindi bibazo byose bireba ibiriho n’umuntu, ariko ibisubizo ikibonera ntibirayinyura. Ineza n’inabi biri mu biriho byose.
Umufilozofe Leibniz abishyira mu ngeri eshatu:
*Hari inabi ishingiye muri kamere y’ibiriho; ibiriho byose kimwe n’umuntu byifitemo intege nke, ubusembwa; ibiriho bisa n’ibituzuye; ubwo busembwa nabwo bukaba ari nka kamere yabyo.
*Hari inabi ishigiye ku migendekere y’ibiriho: nko kurwara, kubabara, ikirunga kivumbagatanyije, inkuba, imitingito, imyuzure, … Ibyo biba bikurikije amategeko agenga isanzure muri rusange.
*Hari inabi ishingiye ku bikorwa by’umuntu. Uru rwego rwa gatatu rwo rutera kwibaza. Ni gute umuntu akora inabi kandi azi ko ari inabi? Hari uguteganya ko ntawe ukora inabi ayizi, ko ikibi cyose gituruka ku bumenyi buke. Politike z’uburezi ni nacyo zakomeje gushingiraho, kwigisha abantu, ngo inabi igabanuke mu bantu.
Abafilozofe Socrate, Platon, Aristote, kimwe n’abanyabwenge bo mu binyejana bya 17 na 18 bateganyaga ko uburezi ari umushinga wa politique kuko ari nayo ishinzwe kubanisha abantu mu neza.
Nabyo ntibirasobanuka neza; ntawakwemeza ko ubwenge bwaba bwigenga koko hagati y’ubwenge n’ibikorwa harimo urundi rwego kuko hari igihe umuntu akora inabi ayizi neza ariko akabona ko hari ibyo yita inyungu ze iyo nabi ishyigikiye; hari igihe umuntu ahitamo guhakana ukuri kumuritse kuko kudahuye n’inyungu ashaka; hari igihe umuntu ahitamo gukora nk’uwibeshya cyangwa gukurikira abo abona neza ko bamubeshya, kuko kwemeza no kugendera ku kuri bidahuje n’ibyo yita inyungu aba ashaka.
Kuba umuntu biravuna kuko nubwo ari umwe, kamere ye isa naho atari imwe; umuntu ahurirwamo na kamere nyinshi, kandi zimuhanganiyemo. Guhora azibanisha neza muri we nibwo buhanga.
UMUSEKE: Ibyishimo biba mu mutima wa muntu bimutera gukora ibyiza, inabi ikamutera gukora ibibi. Ni kuki hari ubwo inabi iganza ineza? Mubivugaho iki?
Prof Nzeyimana: Aho bavuga bati: « Kami ka muntu ni umitima we”, Umufilozofe Socrate nawe yavugaga ko yifitemo umudayimoni « démon », utari Sekibi, ahubwo irindi jwi risa nirimurusha imbaraga, rimuvugiramo, rimubuza gukora icyo yari agiye gukora. Rimwe ngo hari igihe yanze ikirombe cy’ubutare bw’amafaranga avuga ko umudayimoni we yabimubujije.
Ubanza agatima nama ka buri wese iyo akigafite akinashobora kukabaza no kukumvira ari ko gashobora kumubuza ikibi, akaba yakwanga kukumvira ariko kakimubujije.
Mu Misiri ya kera no mu Bugereki bwa kera n’ibindi bihugu byo muri icyo gice cy’Inyanja ya Mediterane, mbere ya Yezu Kristu habaye Abamonaki. Aba bashatse guca inzira y’ubutayu, bavuga ko bakurikiranye Sekibi, bashaka kujya kuyirwanyiriza iwayo, aho iba. Ubutayu ni ahantu, ariko ni n’ikimenyetso.
Burya ubutayu nanone bivuga ahantu h’umwiherero, ho kwisubiraho. Ubutayu buri hanze, turabubona nka Sahara, Karahali … ariko ubutayu nyabwo buba n’imbere mu mutima; ubutayu buvuga ahantu hakakaye, aho inyota iba ari nyinshi, atari inyota y’amazi ahubwo y’ubumenyi, y’ubuhanga, yo kwitekerezaho; ubutayu buvuga ahantu hacecetse, kuko umutima, ubuhanga, ubumenyi ntibivugira kandi ntibinumvira mu rusaku.
Ubutayu buvuga ahantu h’ibigeragezo byinshi umuntu agomba kurenga; ubutayu bunavuga ariko ahantu h’ubwiza bwuzuye inzira z’ikerekezo gishya.
Umufilozofe Héraclite wabaye muri ibyo bihugu agira ati: “Aho isi yumagaye, roho irushaho kuba nziza”.
Inzira y’ubutayu ivuga rero kwiherera no guceceka, umuntu akaba ariwo witekerezaho.
Tumenyereye ko mu bihe by’ibibi bikabije, abantu baza kwigisha abandi bababuza ikibi. Ntibihagije kuko umuntu wese muri kamere ye azi ikiza, n’ikibi arakizi.
Ibya byiza ni ukumuyobora, no kumuherekeza mu nzira y’Ubutayu.
UMUSEKE: Bitari iby’abanyamadini cyangwa abanyapolitiki, nk’umuhanga muri filozofiya mubona Umuntu yakora iki ngo inabi ntiganze ineza mu gihe byombi biba mu mutima wa muntu?
Prof Nzeyimana: Nyuma y’ibihe by’inabi ikabije, abantu bagiye baboneraho impamvu n’umwanya byo gutekereza ku kibi no ku nabi yabaga imaze kubabaho; baboneraho n’uburyo bwo kongera gutekereza ku byo bemerenyaho nk’ineza itagibwaho impaka.
Arendt yabitekerejeho cyane ahereye ku nabi yari imaze gukorewa Abayahudi. Ibyakunze kugaragara ni uko habaho umuntu ku giti cye hakabaho n’inzego akoreramo. Iyo bitabanye neza, umuntu asigara atakitekereza ku bwe, ahubwo atekerereza mu Nzego, mu Nama Rusange, mu Nama Mpuzamaganga, mu Nama Mpuzamiryango, mu Nama Mpuzabihugu, mu Nama Mpuzamigabane. Akaba ari n’aho, muri rusange, abahatekereza bafatira ibyemezo.
Ubusanzwe igikorwa, cyaba kibi, cyaba kiza, ni gatozi: ikiza, nyiracyo akagihemberwa, naho ikibi akaba yakigayirwa. Iyo abantu batekerereza mu Nzego, ineza cyangwa inabi ntibyitwa bityo, byitwa igikorwa gusa, byitwa gushyira mu bikorwa icyemezo, byitwa kubahiriza ibyemezo byahererekanyijwe.
Igikorwa cyo mu Nama mpuzabihugu ntikigira uwo kibazwa, kibazwa bose, bivuze ko kitagira nyiracyo.
Mu Nzego byitwa ko batibeshya, byitwa ko nta nabi ihaturuka; byitwa ko inabi cyangwa kwibeshya ari gusa ukudakurikiza uko Inzego zikora, uko zifata ibyemezo, n’uko zibishyirisha mu bikorwa.
Gukumira inabi rero ni no kongera kureba uruhare rw’umuntu mu Nzego akoreramo. Muri icyo gihe inabi ikaba ukudatekereza, umuntu ariwe witekerereje. Hari ugutekereza, hakaba no kudatekeza umuntu ariwe witekerereje.
Ariko cyane cyane icyo umuntu atashimirwa ni ukuterura kudatekereza ngo nibura bimenyekane. Yenda kudatekereza ubwabyo si inabi. Ariko kwirengagiza ijwi ry’umutima nama, kwimenyereza ibindi bikorwa, imico, ingeso…ubwabyo bishobora kutaba inabi ariko bishobora kuba imizi y’ibibi, ngibyo ibyo abantu bahora bibukiranya.
UMUSEKE: Niba umuntu yararemwe, akaremanwa ‘defaut’ y’inabi ubwo ikosa si iry’umuremyi nk’uko icyuma gicuranwe inenge bibazwa umucuzi…?
Prof Nzeyimana: Inabi ntigira inkomoko, ntigira uko yitwa, ntigira igisobanuro; gushaka kuyisobanura byaba ari ugushaka kwerekana ko ibaho iteka ryose, ibihe byose n’ahantu hose; ikibi kikomokaho; inabi ntikomoka, iraduka. Inabi ibyara indi.
Ku Imana, kuko ari yo yaremye byose ikanabyemerera kuba biriho, kuri Shitani kuko izwiho kuba mbi, mu mutima wa muntu ubwe, aho hose haravugwa ko ariho haba hakomoka inabi.
Ariko ari Imana irema ikanemara ko ineza n’inabi byombi bibaho, ari Shitani nayo ibyayo bitaramenyekana, ahubwo ihora yaduka ari iyo kwifashisha mu bihe inabi yaburiwe igisobanuro, nta bwenge bwabihwanya butivuguruje.
Ariko niba abantu bashaka kurwanya cyangwa kugabanya inabi no kongera ineza, habiri hambere(ku Imana no kuri Shitani) umenya twaba tuhihoreye, kuko ntacyo twahakoraho.
Ubwo rero hasigaye mu mutima wa muntu. Byo byagira uko bifatwa, nuko bigeragezwa.
Ariko nabyo ntibyoroshye !
Kwitirirwa ko inabi yaba ituruka mu mutima wa muntu, ku bwigenge bw’umuntu nabyo ntibyumvikana kuko nibura muri icyo gihe aba yatakaje ubwigenge, aba yatakaje cyangwa yanze kumvira ijwi ry’umutima nama we. Ntabwo rero ari aho inabi yaba ituruka, cyane cyane mu gihe byaba ari byo ko ubwigenge nyabwo atari ukuyoba, ahubwo ari ugushyira mu gaciro, umuntu agakora igikwiye, cyuzuye ineza n’ukuri.
Inabi ntigira inkomoko, ahubwo inabi ibyara indi. Hano ariko ntibivuze ko inabi isubirishwa indi nabi, ntibivuze gukemuza inabi indi nabi. Ushoje inabi aba ategereje, aniteguye ko uwo cyangwa abo ayikoreye bayimwitura, ku rugero ruto cyangwa rukabije.
Iyo ubigenje nkuko yabiteganyaga, uba umukoreye n’ubundi icyo yari yiteze, uba umuhaye uruvugiro, uba umuhaye uko nawe akomeza, uba umuhaye noneho uko akwinjiza, anaguheza mu ruhererekane rwe rw’inabi.
Iyo umuretse, aho bishoboka, uba umuyobeje, uba umwiciye gahunda yari yateganyije. Niba ineza yiturwa indi, ku nabi si uko bimeze, ahubwo inabi ishobora kwigizwayo n’ineza.
UMUSEKE : Murakoze Mwalimu kandi tubifurije umwaka mushya muhire
Prof Nzeyimana : Murakoze namwe, uyu mwaka uzababere mwiza, dufatanyije.
UMUSEKE.RW
Ibindi bibazo byacu Prof Nzeyimana yadusubijeho;
Uko umu-philosophe abona ibibazo biri ku isi…Prof Nzeyimana
Ubwenge, ubumenyi n’ubuhanga …Uko umu-philosophe abisobanura


text:
Umuryango w’Abanyeshuri bacitse ku icumu rya Jenoside yakorewe Abatutsi mu 1994 (AERG) wiyemeje guhugura abanyamuryango bawo barangiza kwiga bakabura akazi.
Iki gikowa cyakozwe mu rwego rwo kubahugura ku kwihangira imirimo, nyuma y’aho bigaragariye ko hari abarokotse Jenoside barangiza kwiga cyangwa bacikiriza amashuri ubuzima bwabo bukaba bubi, nk’uko Jean Paul Nyiribakwe ushinzwe imishinga muri AERG yabivuze.
Yagize ati “Hashize imyaka 20 abantu bafashwa. AERG ntishaka umuntu ufashwa, ahubwo utangirira kuri bikeya, bakamwereka inzira yamufasha kugera kuri byinshi yifuza.”
Yabitangaje kuri uyu wa kane tariki 30 Werurwe 2016, mu mahugurwa yatanzwe binyujijwe mu mushinga ELE-Imbere-Heza wa AERG, aya mahugurwa yahuriwemo urubyiruko 250 rwo mu mirenge igize uturere twa Huye, Nyanza na Ruhango.
Bahuguwe ku kugena intego no kwihangira imirimo, banaganirizwa ku mahirwe bafite mu kwiyemeza imirimo no ku mategeko, kugira ngo bamenye uburenganzira bwabo n’uko babuharanira.
Leonilla Ntawukuriryayo, umwe mu bahuguwe yavuze ko batahanye imigambi mishya, kuko nubwo yari asanzwe acuruza ariko hari ibyo atubahirizaga.
Ati “Najyaga mfusha amafaranga ubusa, na terefone nkahamagara abantu mu bitajyanye na bizinesi. Ngiye kwihana ku buryo umushinga wanjye uzakura, nkakora n’ibindi bimpa inyungu kurushaho.”
Eugène Mbaraga yakoraga imigati n’amandazi, akanahinga, yavuze ko yabyifashagamo wenyine, ariko agiye guhindura imikorere. Ati “Batwigishije ko kwishyira hamwe bigira akamaro. Ndaza gushaka umfasha, kandi hamwe na bagenzi banjye duturanye tuzakora n’indi mishinga izaduteza imbere.”
Jean Baptiste Kalisa Mugabo, umuhuzabikorwa w’uyu mushinga wa AERG mu Ntara y’amajyefo, avuga ko uwo mushinga watangiye muri Mata 2015 ukazamara imyaka ibiri n’igice.
Yavuzw ko ugenewe cyane cyane abakobwa, ku rugero rwa 70%, kuko ari bo bagiye bagaragaramo ababyariye iwabo hanyuma bagacikiriza amashuri.
Intego yo kubahugura ni ukubabashisha kwikura mu bukene kuko bushobora gutuma ubuzima bwabo busubira inyuma, mu gihe igihe bigaga bari baratangiye kugira icyizere cyo kubaho


text:
Mu muhango wo gushyira hanze ubushakashatsi ku bijyanye n’ibibazo biri mu kuba nta mushahara fatizo unoze ndetse na pansiyo ikiri hasi bwamuritswe kuri uyu wa 3 Mata 2018, iri huriro ryagaragaje ko hakigenderwa ku iteka ryashyizweho mu 1974 rikaza kuvugururwa mu 1980.
Iri teka ryateganyaga ko umushahara fatizo uba amafaranga 100 ku munsi, ibintu bigira ingaruka mu gutuma umukozi atabasha no kwikemurira ibibazo by’ibanze ndetse uretse kuba we ubwe atabasha kwiteza imbere, atanatanga umusaruro ukwiye.
Umwe mu bagize ihuriro ry’iyi miryango ine, akaba n’Umunyamabanga Mukuru wungirije wa COTRAF, Gasore Séraphin, yavuze ko ubu bushakashatsi bwakozwe mu Ukuboza 2017, bugamije kwerekana ko umushahara fatizo ku bakozi na pansiyo bitakigendanye n’uko isoko rihagaze.
Ati “Guhuza umushaha na pansiyo n’ukuri kuri ku isoko ntabwo bizamura gusa wa mukozi wahawe umushahara na wa wundi wabonye pansiyo, bizamura n’ubukungu busanzwe bw’igihugu kuko abo bantu iyo bahembwe neza, batunga neza imiryango yabo, bava mu manegeka, bishyura mitiweli, bajyana abana babo mu mashuri, babandi bakora imyuga bakabona ababahahira, kubera ko abantu batagihangayikishijwe n’ibyo kurya gusa.”
Muri ubu bushakashatsi iyi miryango iharanira uburenganzira bw’abakozi n’akazi kanoze, igaragaza ko ikurikije uko ibiciro ku isoko hirya no hino mu gihugu bihagaze ndetse n’ibyo umuntu aba akeneye ngo abashe kubaho neza, umushahara fatizo ukwiye kuba nibura 87 285 Frw ku batuye mu cyaro na 126 260Frw ku batuye mu mijyi.
Ku bijyanye na pansiyo iyi miryango ivuga ko yishimira kuba muri Gashyantare uyu mwaka Guverinoma yarafashe umwanzuro wo kongera pansiyo ihabwa abari mu kiruhuko cy’izabukuru, bifuza ko yajya izamurwa ikagendana n’igihe bidasabye gutegereza imyaka myinshi.
Ikigo cy’Ubwiteganyirize mu Rwanda RSSB kigaragaraza ko, abahabwaga amafaranga ari munsi ya 5200 bazahabwa inyongera ya 157,2% agere ku bihumbi 13 by’amafaranga y’u Rwanda naho abahembwaga ari hagati ya 5200 na 10000 bazajya bahabwa ibihumbi bigera kuri 16 Frw, ni ukuvuga ko inyongera yabo igera ku 118%.
Ni mu gihe ku bahabwaga amafaranga y’u Rwanda ari hagati y’ibihumbi 10 na 20 azazamurwa agashyirwa ku bihumbi 25.Abafataga kuva ku bihumbi 20 kugeza kuri 50 amafaranga yabo aziyongeraho 45,5% bafate kuva ku bihumbi 40 kuzamura. Abahembwaga ari hagati y’ibihumbi 50 na 100 bazajya bahabwa kuva kuri 90 kuzamura.
Ubu bushakashatsi bushyizwe hanze mu gihe tariki ya 5 Werurwe, Abadepite bagaragaje ukutanyurwa no kuba kugeza ubu nta teka rya Minisitiri rigena umushahara fatizo ryigeze rishyirwaho kandi byarateganywaga n’itegeko rigenga umurimo ryo mu 2009.
Minisitiri y’Abakozi ba Leta n’Umurimo, Rwanyindo Kayirangwa Fanfan wari wagiye gusobanura umushinga w’itegeko rishya rigenga umurimo risimbura iryo mu 2009, yatangaje batangiye gukora inyigo ku buryo umushahara fatizo uzatangazwa vuba.
Ati “Twaratangiye n’inyigo zimwe zarakozwe kuva 2014, ubu turi kuzuza ayo makuru twafashe. Hanyuma dukomeze n’ibiganiro n’abikorera. Ntabwo bizaba inkuru cyangwa indirimbo ikomeza kuririmbwa, icyo navuga bizakorwa, tuzakora ibishoboka byose bishyirwe mu bikorwa.”
MIFOTRA ivuga ko itegeko rishya ry’umurimo rizateganya ko umushara fatizo uzareba abakozi bakora mu mirimo yanditswe n’itanditswe.


text:
Rwanda | Kayonza: Ababyeyi barasabwa gutoza abana kuba abayobozi hakiri kare
Umuyobozi w’akarere ka Kayonza wungirije ushinzwe imibereho myiza y’abaturage yasabye ababyeyi bo muri ako karere gukundisha abana babo ubuyobozi bakiri bato kugira ngo bazakurane ibitekerezo bizima bizayobora u Rwanda mu minsi iri imbere.
Mutesi Anitha abishishikarije ababyeyi bo mu karere ka Kayonza, mu gihe habura igihe gito ngo habe amatora y’abazahagararira abana mu nama nkuru y’igihugu y’abana izaba tariki 11/08/2012.
Aganira n’ababyeyi bo mu murenge wa Rukara mu karere ka kayonza, yavuze ko ntako byaba bisa, umwana uzayobora inama nkuru y’igihugu y’abana avuye mu karere ka Kayonza by’umwihariko mu murenge wa Rukara. Yongereyeho ko nta kintu gihambaye bisaba uretse kumvisha abana ko bashoboye no kubaremamo icyizere kandi bagashyigikirwa muri ayo matora.
“Murumva bitabashimisha kuba umwana uzahagararira abandi ku rwego rw’igihugu yaba umunyakayonza? by’umwihariko akaba avuka hano iwanyu i Rukara?†uku niko Mutesi yakomeje abaza abaturage bo mu murenge wa Rukara.
Uretse kuba byaba ari ishema ku baturage no ku bana b’i Kayonza kuba bagira abahagarariye akarere kabo mu nama nkuru y’igihugu y’abana, Mutesi anavuga ko ari uburyo bwiza bwo guha abana urubuga rwo kwisanzura no kwagura ibitekerezo, bityo bagakurana umurava n’ubushake bwo kuba abayobozi beza b’u Rwanda mu gihe kizaza.
Hari bamwe mu babyeyi bahise batangaza ko biteguye kuzashyigikira abana babo muri ayo matora. Mu karere ka Kayonza ayo matora azatangirira ku rwego rw’akagari, abazatsinda bahatane ku rwego rw’umurenge kugeza ubwo hazaboneka abahatana ku rwego rw’igihugu bitewe n’uko inzego z’ubuyobozi zikurikirana.


text:
Umukecuru witwa Adele Ntaribasoba n’ umugabo witwa Nguzumubira Gabriel babanye nk’ abavandimwe nyamara muri Jenoside yakorewe abatutsi Nguzumubira yishe umwana wa Ntaribasoba ubu babana mu ishyirahamwe bakanafashanya nk’ abavukanyi.
Aba bombi ni abo mu kagari ka Bunyoni umurenge wa Kivumu mu karere ka Rutsiro. Ubwo baganiraga n’ itangazamakuru kuri uyu wa 18 Mata 2018 barigaragarije ko babanye neza babihamisha guhoberana bagaragaza ko nta mbereka irimo.
Nguzumubira avuga ko nyuma yo gucengerwa n’ ijambo ry’ Imana n’ inyigisho z’ ubumwe n’ ubwiyunge yigishirijwe muri gereza yiyemeje kwirega ibyo yakoze.
Yagize ati “Muri gereza aho twabaga twabanje kumenya Imana, turahindukira twirega imbere y’ Imana gusa bidahagije ahubwo tugomba gusaba imbabazi kugira ngo n’ uwahemukiwe umubiri w’ uwe uboneke”
Nguzumubira avuga ko ubwo yiregaga muri Gacaca nta mbigamizi zariho, ndetse ngo bataha yatashye asa n’ uwisanga kuko yari yarahawe imbabazi n’ uwo yahemukiye.
Ati “Kubera kwiga ijambo ry’ Imana numvaga ko usabye imbabazi azihabwa. Twazaga muri gacaca tugatanga ubuhamya nabo bakagira ibyo batuvugaho natashye numva nta mpugenge mfite”
Ntaribasoba w’ imyaka 65 avuga ko yasomye bibiliya agasanga abahemukiye abatutsi muri Jenoside yakorewe abatutsi bakwiye guhabwa imbabazi agahitamo kumubabarira.
Yagize ati “Yanyiciye umwana ariko twakurikiye bibiliya tukumva ko ubwami buzatera ubundi, ko ishyanga rizatera irindi, ko abantu bazicana ntacyo bapfuye. Ubwo rero maze gukurikira bibiliya ndavuga nti uzansaba imbabazi nzazimuha.”
Yakomeje agira ati “Twageze muri gacaca ngize Imana arabyemera kuko abantu benshi bari barabimushinje, naramukunze mpita numva ndaruhutse ndavuga nti nibagucyure uge kwibyarira njyewe nta mbyaro nsigaje”
Ntaribasoba na Nguzumubira baba mu ishyirahamwe ry’ abarokotse Jenoside yakorewe abatutsi n’ ababiciye. Iri shyiramwe bavuga ko ryatumye barushaho kubohoka kuko bahura bakaganira, bakanakora ibikorwa bibateza imbere. Abari muri iri shyirahamwe borozanyije inka ubu muri bose uko ari 20 nta wubarimo utarahabwa inka.
Iri shyirahamwe Umurava ryatangiye mu myaka ibiri ishize ritangizwa n’ abantu 11 nk’ uko Perezida waryo Muziranenge Emmanuel yabitangarije itangazamakuru.
Ntaribasora avuga ko we na Nguzumubira babanye nk’ abavandimwe ndetse ko iyo umwe agize ubukwe cyangwa ikibazo mugenzi we amufasha.
Yagize ati “Ubu tubanye amahoro, nkoresha ubukwe akaza avuga ati ngiye kwa mama, n’ ikimenyimenyi mu kwezi gushyize nacyuje ubukwe atwerera igaziye ya Fanta. Naramwandikiye nti murumuna wawe agiye gusezerana atwerera igaziye ya Fanta tubanye neza, ngira ikibazo cy’ amafaranga akayampa nta kibazo”
Ibipimo by’ ubumwe n’ ubwiyunge mu Rwanda kigeze kuri 95% kuko byagaragajwe n’ ubushakashatsi mu mwaka ushize wa 2017.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Niko NGUZUMUBI ibyo wa mukomere ibikorewe wowe izo mbabazi wazitanga? Niba ubwenge bwaragarutse butakiri aho mwari mwarabutaye 1994 izo mbabazi uzihe agaciro wibaza uti arinjye wabikorewe NAZITANGA?


text:
Umuteteri wari ufite intimba n’agahinda ku mutima yaje kugira ishyaka ryo kurera abana b’imfubyi muri SOS Kacyiru aho abarenga 30 bamunyuze mu biganza.
Mu kiganiro yagiranye na IGIHE yagaragaje ko yamaze kwiyakira bitewe n’akazi akora ko kuba hafi imfubyi zitagira kirengera.
Yagize ati “Nageze hano muri SOS tariki 8 kamena 1994, nari mfite agahinda kenda kunturitsa umutima kubera ko nari nsigaye ndi nyakamwe. Nkihagera nahise ntangira kurera abana bari bafite ibikomere bikabije ku mubiri no ku mutima, ibyanjye ndabyibagirwa ntangira guhumuriza abana no kubitaho.”
Akomeza avuga ko mu bana yareze mu myaka isaga 24 ishize, harimo n’uwari umaze icyumweru kimwe avutse.
Yagize ati “Mu ntimba, mu gahinda, mu marira, mu bikomere niho natangiriye ariko ubu ndashima Imana ko twabayeho. Ntangira nahahuriye n’abana bajya ku musarani n’amara akaza, dufite inzara kuko hari mu ntambara, ibiryo twaryaga SOS yabikuraga Nairobi. Ndabyibuka hari nk’umwana banzaniye atujuje n’ikilo kimwe yari amaze nk’icyumweru avutse, ariko ubu ni mukuru amaze kugira imyaka 24.”
Mu bana yareze harimo abamaze gushaka abandi biga muri za kaminuza mu Rwanda no hanze, ibi ngo bimutera ishema ryo gukomeza kwitangira abana b’Abanyarwanda.
Ati “Kuva 1994 maze kurera abana 32 bamwe bariga muri kaminuza hanze, abandi biga muri kaminuza hano mu Rwanda, hari n’uwo nashyingiye. Numva rero mfite ibyishimo bikomeye kuko mbona abana nareze badafite kirengera bakuze kandi bameze neza.”
Umuteteri watangiye kurera imfubyi afite imyaka 32 ubu agize 57 akaba yaranze kongera gushaka nubwo yagiye abona abamurambagiza benshi.
Ati “Nagiye mbona abandambagiza batandukanye, ariko kuko nabonaga abana bakeneye umuntu ubaba hafi akabereka urukundo rwa kibyeyi nabo bakamwita mama, nkavuga ngo Mana yanjye ubu ndagenda koko nsige aba bana? Ni uko naretse gushaka nitangira kurera abana bababaye.”
Umuyobozi wa SOS Rwanda, Nyinawagaga Claudine, avuga ko nta gihembo umuntu yabona cyo guha abagore bakora akazi ko kurera abana b’imfubyi n’abandi batagira kivurira.
Ati “Ni akazi gasaba ubwitange gasaba umutima w’urukundo nta wabona igihembo ahaye umuntu witangira kurera abana babyawe n’ababyeyi batandukanye kandi bose akabarera nk’abe.”
Muri ‘SOS Villages d’Enfants Rwanda’ harererwa abana 78, abo iha ubufasha bwose ariko bataba mu kigo ni 141; abo yishyurira kaminuza ni 81 hamwe n’abandi 60 yishyurira amashuri yisumbuye.


text:
« Bana, nimuharanire ubwiyunge dukesha Imana. »
Ku wa 25 Gashyantare 2018
INTANGIRIRO
1. Bana dukunda, icyumweru cya gatatu cy’ukwezi kwa Gashyantare, Kiliziya Gatolika yo mu Rwanda yagihariye kuzirikana no kwizihiza Umunsi Mpuzamahanga w’Iyogezabutumwa ry’Abana. Kubera ko uyu mwaka icyo cyumweru cyahuriranye n’icyumweru cya mbere cy’igisibo, twahisemo kwimurira iyo gahunda kuri iki cyumweru cya kane cy’ukwezi kwa Gashyantare. Cyokora mu yindi myaka bizaguma uko bisanzwe.
Kiliziya Gatolika yo mu Rwanda yahariye uyu mwaka wa 2018 kuba umwaka udasanzwe w’ubwiyunge nk’uko byatangajwe mu ibaruwa Abepisikopi gatorika bandikiye abakristu, igasomwa ahabereye igitambo cya missa hose mu Rwanda ku cyumweru tariki ya 04 Gashyantare 2018 ; ni muri urwo rwego ubutumwa twabageneye bufite insanganyamatsiko ikurikira : « Bana, nimuharanire ubwiyunge dukesha Imana. »
Yezu Kristu wigize umuntu, akababara, agapfira ku musaraba, agahambwa maze ku munsi wa gatatu akazuka, atugaragariza urukundo rw’Imana Data yiyunga na bene muntu n’ubwo bayicumuyeho kenshi. Igihe ducumuye Imana ntiyadutereranye, ahubwo yatwoherereje umwana wayo w’ikinege, igira ngo umwemera wese atarimbuka, ahubwo agire ubugingo bw’iteka (reba Yh 3,16). Ibyo bikaza bishimangira ineza Imana yatugiriye ikaturema mu ishusho yayo. Bana rero nimuharanire guhora mwunze ubumwe n’Imana idukunda bene ako kageni murangwa no kwimakaza ubwiyunge buyikomokaho.
A. KRISTU NI WE SOKO Y’UBWIYUNGE
2. Bana bacu, Isi muri rusange, ndetse n’u Rwanda by’umwihariko nk’ahantu mukomoka kandi murererwa, mwahasanze byinshi byiza dukesha ubuntu n’ineza by’Imana, Umubyeyi wacu.
Ibyo byiza bigenda bibungabungwa n’abantu bemera kubaho bumvira ugushaka kw’Imana Umugenga wa byose uko ibihe bigenda bisumburana. Iyo ni inshingano muntu yahawe n’Imana kuva isi ikiremwa“Nimwororoke, mugwire, mukwire isi yose, muyitegeke. Mugenge ifi zo mu Nyanja n’ibiguruka byo mu kirere, n’ikizima cyose kikurura ku ubutaka.”( Intg 2,28). Cyokora ikibabaje ni uko ibyo byiza birogowa n’inabi ikomoka ku cyaha cya muntu. Niyo mpamvu mu mateka yanyu hari n’ibibi byinshi mwahasanze bikagira ingaruka ku buzima bwanyu bw’iki gihe. Kuba ibyo bibi biterwa n’icyaha cya muntu byigaragaza mu buzima bwa muntu, ni byo bituma dukenera ubwiyunge mu buzima bwacu bwa buri munsi. Murabizi ko iwacu mu Rwanda ku buryo bw’umwihariko habaye n’icyaha gikomeye kurusha ibindi cya Jenoside yakorewe abatutsi. Uburemere bw’icyi cyaha bwasize ibikomere byinshi mu banyarwanda baba abariho igihe yakorwaga ndetse n’abavutse nyuma yayo. Abana bamwe ntimwamenye imiryango migari mukomokamo, abenshi mwakuze muri imfubyi, muri ba Nyakamwe, mubyarwa n’abantu bafite ibikomere ku mubiri, ku mutima no kuri roho, abandi mwasanze hari abo mu miryango yanyu bafunze, abandi barahunze, abandi bafite ibindi bibazo bikomoka kuri ayo mateka aremereye . Inzira y’ubwiyunge ni umwe mu miti ikomeye yo komora ibyo bikomere. Kuri twebwe abemera Kristu, ni We w’ibanze dutezeho isoko y’uwo muti wo kutwunga n’Imana, kutwunga na twe ubwacu buri wese ku giti cye, kutwunga na bagenzi bacu ndetse no kutwunga n’ibidukikije (reba Ibaruwa Abepisikopi gatorika bandikiye abakristu mu mwaka udasanzwe w’ubumwe, Kigali, Mutarama 2018).
3. Bana dukunda, mu Isezerano rishya, ni Yezu Kristu ugaragariza abantu ko inzira y’ubwiyunge ishoboka. Umuntu ku bubasha bwe bwite ntiyashobora kugera ku bwiyunge atabifashijwemo n’Imana. Imana ni yo itera intambwe ya mbere, “Byose biva ku Mana, Yo yatwiyegereje itubabarira muri Kristu, natwe ikadushinga umurimo wo kunga abantu na Yo. Uko biri kose, Imana ni Yo yiyunze n’abantu bose muri Kristu, ntiyaba ikibabaraho ibicumuro byabo, natwe idushinga ubutumwa bwo kubunga na Yo .Ubu rero duhagarariye Kristu ; nk’aho Imana ubwayo yabashishikarije muri twe. Ngaho rero, turabinginze mu izina rya Kristu : nimureke Imana ibigarurire ! Utigeze arangwaho icyaha, Imana yamugize impongano y’ibyaha, kugira ngo muri We duhinduke abatunganiye Imana.” (2 Kor. 5, 18-21).
Nubwo muntu yacumuye ku Mana, Yo ntiyigeze ireka guharanira kumusanganiza urukundo,“koko rero niba twariyunze n’Imana mu rupfu rw’Umwana wayo kandi nyamara twari abanzi, ubwo twiyunze, tuzarokorwa mu buzima bwe ku buryo busumbijeho. Si n’ibyo gusa : twishimiye Imana muri Yezu Kristu Umwami wacu, ari We ubu ngubu wadufashije kwiyunga” (Rom. 5,10-11). Ineza ihebuje twagiriwe muri Yezu Kristu watwunze n’Imana Data, itwereka ko ubwiyunge busaba kwemera kwakira imvune n’ibikomere bikomoka ku nabi twagiriwe ; ibyo bigaragazwa n’umusaraba wa Kristu wabaye isoko y’ubumwe bw’abantu bose ; “yakuyeho itegeko n’amabwiriza ariherekeza, kimwe n’imigenzo yabyo, kugira ngo bombi, ari umuyahudi, ari n’utari we, abahindure umuntu umwe mushya muri We, bityo agarure amahoro, maze bombi abagire umubiri umwe, abagorore n’Imana abigirishije umusaraba we, awutsembeshe inzangano zose” (Ef 2,15-16). Ku musaraba Yezu yaduhaye urugero rwo kwiyunga na bose yemera no kubabarira abishi be !
B. KILIZIYA UMUYOBORO W’UBWIYUNGE
4. Bana bacu, Kiliziya ibereyeho gukomeza ubutumwa bwa Yezu Kristu bwo gukiza isi. Mu nzira y’ubwiyunge rero Kiliziya ya Yezu Kristu ntihwema kurangira abayigana barangwa n’ukwemera, isoko bavomamo imbaraga zo kuba abahamya b’ubwiyunge. Ijambo ry’Imana duhamagariwe kuzirikana igihe cyose, ryuzuyemo ububasha bw’Imana, bufasha uryakiranye umutima utaryarya gushinga ibirindiro mu buzima bushyira imbere kubana neza na bose. Nk’uko umuhanuzi Izayi abivuga, iryo Jambo nta na rimwe rijya ribura icyo rimarira uribwiwe : “Nanone kandi, nk’uko imvura n’urubura bimanuka ku ijuru, ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto, n’ifunguro rimutunga, ni nako ijambo risohotse mu munwa wanjye ritangarukaho amara masa, ritarangije ugushaka kwanjye, ngo risohoze icyo naritumye” (Iz 55,10-11). Yezu Kristu anatubwira ko abumva Ijambo ry’Imana bakarizirikana ari bo bana b’Imana kandi ko ari bo bavandimwe be ; ndetse ko n’umubyeyi We Bikira Mariya amahirwe asumbya abandi ni uko yumvishe Ijambo ry’Imana akarikurikiza (reba Lk 8,19-21 ; Lk 1,45). Mu gihugu cyacu gituwe n’abantu bagifite ibikomere bikomoka kuri Jenoside yakorewe abatutsi n’ingaruka zayo, hakenewe kwamamazwa Ijambo ry’Imana ryigisha gusaba imbabazi, gutanga imbabazi, kwihangana, koroherana, kwicisha bugufi, kwivugurura no gukundana turebeye kuri Yezu Kristu udutoza no gukunda abanzi bacu. “Mwumvise ko byavuzwe ngo ‘uzakunde mugenzi wawe, wange umwanzi wawe. Njyewe ndababwira ngo’Nimukunde ababanga, musabire ababatoteza” (Mt 5,43-44). Iryo Jambo ni ryo Kiliziya yifashisha igatoza abana bayo kwiyunga n’Imana bahemukira bacumura ; ni muri iryo Jambo dushobora gukura umugambi wo gusaba imbabazi bagenzi bacu twahemukiye ku buryo bunyuranye ndetse no kubabarira abaducumuyeho bikadushobokera.
Uzirikanye iryo Jambo riramwubaka ku mutima ku buryo bimufasha kwakira ibyamubayeho bityo akumva afite amahoro y’umutima ubwo akaba yiyunze na we ubwe abikesha Ijambo ry’Imana ashyinguye mu mutima we, nk’uko Umubyeyi Mariya yabigenzaga mu mibereho ye ya hano ku isi.
5. Bana dukunda, indi soko ikomeye tuyoborwaho na Kiliziya umubyeyi wacu ngo tuyivomemo imbaraga zo kwiyunga ni isengesho. Murabizi neza ko mu isengesho tuganira n’Imana nk’uko umwana aganira n’Umubyeyi we. Isengesho rituranywe umutima n’ubwenge birangamiye Imana rifasha urikora gusabana n’Imana bityo akaba igikoresho cy’ugushaka kwa Yo. Uko kunga ubumwe n’Imana bitera usenga kumva ko yunze ubumwe n’ibiremwa byayo. Ibyanditswe bitagatifu bitwereka ukuntu isengesho ryagiye ribera abantu inzira yo gusabana n’Imana. Umwami Dawudi nyuma yo guhemukira Imana, isengesho ryo kwicuza ryamufashije kwiyunga n’Imana maze asubirana amahoro (reba Zab 51).
Isengesho ryafashije Musa guhora yunga Imana n’umuryango wayo Isiraheri mu rugendo rwo kubohorwa bamazemo imyaka mirongwine ( reba Iyim) . Umwami wacu Yezu Kristu, mu gihe cyose yamaze ku isi mbere yo gusubira mu Ijuru kwa Se ntiyahwemye gutakambira bene muntu ngo abunge n’Imana Data. Mu isengesho rya Dawe uri mu Ijuru yigishije abigishwa be, Yezu agaruka ku gaciro ko gutanga no gusaba imbabazi aho agira ati, “utubabarire ibicumuro byacu nk’uko na twe tubabarira abaducumuraho” (reba Mt 6,12). Undi muyoboro Kiliziya yifashisha ngo igeze abana bayo ku bwiyunge n’Imana, ni amasakaramentu .
Isakaramentu rya Batisimu ridukiza icyaha maze ku bubasha bwa Roho Mutagatifu tukaronka imbaraga zidufasha kurwanya Sekibi. Inema ya Batisimu yubaka ubumwe mu bana b’Imana.
Mu Isakaramentu ry’Ukarisitiya duhimbaza mu misa, Yezu atubera Igitambo akatwunga n’Imana Data bityo na twe tukaharonkera imbaraga zo kwiyunga n’ibyaremwe byose. Isakaramentu rya Penetensiya ridufasha kwicuza ibicumuro byacu no kubisabira imbabazi tugamije kwiyunga n’Imana n’abantu. Mu Isakaramentu ry’Ugukomezwa, duhabwa imbaraga za Roho Mutagatifu zidushoboza kubera Yezu Kristu abahamya b’ubwiyunge n’urukundo mu bantu.
Isakaramentu ry’Ubusaseridoti naryo rifasha Kiliziya gutorera bamwe mu bana bayo kuba ibikoresho bya Yezu Kristu wunga abantu n’Imana mu butumwa bw’abasaseridoti, cyane cyane iyo batura Igitambo cy’Ukarisitiya n’iyo batanga Isakaramentu rya Penetensiya.
C. DUHARANIRE KUBIBA IMBUTO Z’UBWIYUNGE
6. Bana bacu, mufite umugisha wo kuba murererwa mu kwemera kwa Kiliziya. Ayo mahirwe muyakoreshe neza maze mukure murangwa no kuba abahamya b’ububwiyunge mu bantu.
Turabasaba ngo mukure mwirinda ikintu cyose cyatuma murangwa n’amacakubiri, urwango, inzika, ishyari, urugomo, amahane n’ibindi byose bitanya abantu. Muhore muzirikana ko kuba mwarahawe Batisimu muri Kiliziya byabunze n’abantu bose. Muri abavandimwe b’ikiremwamuntu aho kiri hose kuko ari ikiremwa Imana yaremye mu ishusho yayo (reba Intg 1,27). Muhore mwibuka ko abana ba Kiliziya bagomba kugaragaza ibikorwa bya Roho Mutagatifu aho bari hose nk’uko Pawulo Mutagatifu abitubwira :
“Naho imbuto ya Roho ni urukundo : ibyishimo, amahoro, kwihangana, ubugwaneza, ubuntu, ubudahemuka, imico myiza, kumenya kwifata ; Aba Kristu Yezu babambye ku umusaraba umubiri wabo n’ingeso mbi ndetse n’irari. Niba tubeshejweho na Roho, nituyoborwe na Roho (Gal 5, 22-25).
7. Bana dukunda, muri uyu mwaka udasanzwe w’ubwiyunge muri Kiliziya y’u Rwanda, hari ibyo twifuza ko mwakwitaho cyane mu buzima bwanyu. Kubera ko mwagize amahirwe make mukavukira mu gihugu cyabayemo amacakubiri yagejeje abanyarwanda ku ishyano rya Jenoside yakorewe abatutsi, none ibisigisigi by’ingaruka mbi byasizwe n’ayo mateka bikaba bibageraho ; turabasaba ko mwakwitoza gusobanukirwa neza n’amateka y’igihugu cyacu, maze ibibi biganisha ku macakubiri byayaranze mukabyirinda. Ahubwo mugaharanira kwimakaza indangagaciro za Kinyarwanda na gikirisitu zaranze bamwe muri bakuru banyu baharaniye ubumwe n’ubwiyunge bw’abanyarwanda. Iki gihugu cyacu nubwo cyabayemo ibibi byinshi ariko ni n’igihugu cyabayemo intwari zitangiye ubumwe bw’igihugu. Abo mukwiye kureberaho bakabereka ko inabi nta na rimwe ishobora gutsinda ineza, ni abantu bitanze kugira ngo bahishe bagenzi babo bahigwaga mu gihe cya Jenoside yakorewe abatutsi mu Rwanda. Abandi bakwiye kubabera icyitegererezo ni abantu bashegeshwe na Jenoside yakorewe abatutsi ariko nyuma yayo ntibagwe mu gishuko cyo kwihorera no guheranwa n’urwango.
Hari kandi n’abandi batinyutse kuvugisha ukuri ku byaha bakoze maze batinyuka gusaba imbabazi batitaye ku ngaruka z’ibihano amategeko ateganya ; abo na bo babigishe kumenya kwicuza by’ukuri iyo mwacumuye. Murangwe no kumenya kubanira neza abantu bose cyane cyane abafite ibibazo mumenye kubaba hafi mubatega amatwi.
Ibibazo byawe ntibigatume wirengagiza iby’abandi : “Nimwakirane imitwaro yanyu, bityo muzaba mwumviye byuzuye itegeko rya Kristu” ( Gal 6,2). Ikindi tubasaba ni uko mwakwitabira kujya mu mahuriro ariho mu gihugu cyacu agamije kwimakaza ubumwe n’ubwiyunge mu banyarwanda. Ayo mahuriro ari mu mashuri, mu maparuwasi, mu mirenge no mu tugari tumwe na tumwe ni ingirakamaro. Ikindi tubasaba ni ukwirinda ingeso mbi yo kwishora mu biyobyabwenge igaragara muri bamwe mu bana n’ urubyiruko .
Icyo ni igishuko kibi kuko gishobora kuba isoko y’ibindi bibi byinshi ndetse bishobora no gutuma dusubira mu mateka mabi kandi twari dufite umugisha w’uko hari intambwe igana aheza igihugu cyacu kimaze gutera.
8. Babyeyi, barezi na mwe mwese mufite aho muhurira n’abana, turabasaba guha urugero rwiza abana banyu mwirinda kubigisha amacakubiri. Cyane cyane igihe muri mwenyine mu ngo zanyu mujye mwibuka ko ibyo muhavugira abana baba babyumva. Abana ntabwo bakeneye na busa gutozwa inzika, guhora no kuba Nyamwigendaho. Mumenye ko bo bagifite iminsi myinshi yo kubaho maze mubarinde kuba ingaruzwamuheto y’amateka mabi mwanyuzemo. Mutoze abana banyu kubana na bose kandi mubarinde ingeso mbi yo gukomatanya mwemeza ko abantu aba n’aba ari babi. Muhore mwibuka ko igiti kigororwa kikiri gito kandi mwibuke ko ibyo mutoza abana banyu muzabibazwa n’Imana. Abana banyu bakeneye kubabona mwishimiye kwiyunga n’abo mufite icyo mupfa kurusha uko bababona mu mpaka z’urudaca z’urwango n’inzika muhora muhonda agatoko ku kandi. Abana bakeneye ibyishimo byanyu kurusha amaganya nyanyu. Nimwereke abana banyu ko u Rwanda rwiza rushoboka. Ibyo bazabibonera mu buryo mubanye n’abo muturanye ndetse n’ibyo mubavugaho mwiherereye.
UMWANZURO
9. Bana dukunda, uyu mwaka udasanzwe w’ubwiyunge mu Rwanda ubabere akanya ko kurushaho kunga ubumwe na Yezu Kristu, We soko y’ubwiyunge mu bantu. Kugira ngo mushobore kwera imbuto z’ubumwe n’ubwiyunge turabashishikariza gukunda Ijambo ry’Imana, gusenga, guhabwa amasakaramentu, cyane cyane irya Penetensiya n’Ukarisitiya.
Kandi murangwe no gukura mwimika indangagaciro za kimuntu na gikirisitu zubaka umubano mwiza mu bantu. Muhore mwibuka ko ahari urukundo n’umubano Imana iba ihari ( reba Zab 80).
10. Bana bacu, kuri uyu munsi mpuzamahanga wahariwe Iyogezabutumwa ry’abana, Nyiributungane Papa Fransisiko arifuza ko abana b’isi yose bakunga ubumwe mu isengesho ryabo basabira by’umwihariko ibihugu bikirangwamo umutekano muke n’amacakubiri abangamira ubumwe n’urukundo mu bantu. Ni no muri urwo rwego dushishikariza ababyeyi, urubyiruko, abana n’abandi bantu b’umutima mwiza kugira icyo bigomwa ku byo batunze mu rwego rwo gushyigikira ikigega cya Papa cy’ubufatanye bwa Kiliziya y’isi yose mu kugoboka abana bugarijwe n’ibibazo by’imibereho mibi .
Bana dukunda, tubaragije Umubyeyi Bikiramariya, Nyina w’Umucunguzi, uhora adutakambira ku Mwana we. Nakomeze adusabire maze isi yacu n’ u Rwanda by’umwihariko birangwe n’amahoro dukesha ubwiyunge bukomoka kuri Yezu Umukiza wacu .
Mbahaye mwese umugisha w’Imana.
Bikorewe i Kigali, ku wa 08 Gashyantare 2018.
+ Yohani Damaseni BIMENYIMANA
Umwepiskopi wa Cyangugu, akaba na
Perezida wa Komisiyo y’Abepiskopi
ishinzwe Iyogezabutumwa.
ISENGESHO RYO GUSABIRA ABANA
Nyagasani,
Tugutuye abana b’isi yose,
Ubahe gukurana urukundo,
Bakumenye banagukunde,
Bakumenyeshe urungano.
Barinde ingeso mbi zose,
Bazire kwangana no kurwana,
Kwirogesha ibiyobyabwenge,
Kuzerera no kubahuka,
Gusuzugura ababarera,
Gusambana no kubeshya,
Kwiba no kwangiza.
Wowe soko y’ingabire,
Bahe kujijuka no gushishoza,
Bakire imico ubatoza,
Bagutunganire igihe cyose.
Bahe imbaraga bakugane,
Bagusingize uko bukeye,
Isi yacu inogere Imana,
Ku bwa Kristu Umwami wacu.
Amina.
Byandikishijwe n’itsinda OPM-RWANDA


text:
Ababoneye isomo mu gusesagura no kwishimisha mu minsi baratanga inama
Noheri n’ubunani ni iminsi mikuru ikomeye ku isi ndetse no mu Rwanda usanga abantu baba bashyushye mu mutwe kubera iyo minsi mikuru. Nubwo iyo minsi iba ariyo kwishima hari ubwo ugusiga habi mu gihe utamenye uko uyitwaramo nkuko bamwe mu bo twaganiriye babivuga.
Christophe Ndagijimana ni umusore w’imyaka 30 twaganiriye yavuze ko kwishinga iby’iminsi mikuru byatumye arya amafaranga yari kuzakwa umukobwa bateganyaga kubana inkwano ayibuze bituma umukobwa amwanga none yishakiye undi umusore bagiye kwibanira.
Yagize ati : “ Muri Noheri y’umwaka ushize nafashe amafaranga nari kuzakwa nyajyanye kuri banki mpura n’abasore b’inshuti zanjye barambwira ngo nze tujyane mu kabari kwifata neza kuri Noheri. Narababwiye nti mube muretse mbanze njyane amafaranag kuri banki maze ubwo baba bamenye ko mfite amafaranga baranshuka ngo ndaba njyayo.
Twageze mu kabari turanywa turarya ubwo kandi twari twagiye mu kabari gahenze tugiye kwishyura barambwira ngo nishyure bazayanyishyura. Ubwo nakoze kuri ya nkwano nyuma ba basore banga kunyishyura mbibwiye umukobwa ahita arakara cyane ubukwe burapfa ngo ntiyabana n’umuntu usesagura. Ubu yishakiye undi nsigara aho kubera gusesagura mu minsi mikuru”
Yarongeye ati : “Ubu sinkimenya niba iminsi mikuru yabaye cyangwa se itabaye nafashe umwanzuro wo kujya nyifata nk’indi minsi isanzwe yose”
Murekatete( izina duhinduye) we avuga ko kwishimisha mu minsi mikuru n’umusore wari inshuti ye byamwiciye ubuzima bwe bigatuma atwara inda akiri umwana muto.
Yagize ati : “Mu minsi mikuru y’umwaka wa 2013 narindi mu kiruhuko nitegura kujya mu mwaka wa gatandatu usoza amashuri yisumbuye. Ubwo nari mfite umusore twakundanaga njya kumusura turaryamana numva ari igihe cyo kwishimisha mu minsi mikuru, nsubiye ku ishuri nize igihembwe kimwe gusa mpita ndeka ishuri kuko nari ntwite. Ubu niba hari iminsi nanga mu buzima bwanjye ni igihe cy’iminsi mikuru isoza umwaka.
Iyo mbonye hari urubyiruko rwikora nk’ibyo nikoraga ngo ndi kwishimisha mu minsi mikuru numva mbagiriye impuhwe kuko mba mbona nabo bagiye kwiyicira ahazaza hejuru y’iminsi iba izongera ikagaruka’
Aba bantu bombi twaganiriye batanga inama yo kujya bamenya ko iminsi mikuru ariyo kwitondamo bakirinda gusesagura no kwishimisha birengeje urugero kuko nyuma yaho ishobora kuzagusigira ingaruka zizakora ku buzima bwawe bwose busigaye.
Gracieuse Uwadata


text:
Rwamagana: Abarokotse jenoside barashima Inkotanyi zabarokoye
Itariki ya 20 Mata 1994 ngo ni itariki itazibagirana ku barokotse jenoside yakorewe Abatutsi bo mu karere ka Rwamagana, kuko uwo munsi ari bwo Ingabo zahoze ari iza FPR Inkotanyi zasesekaraga muri aka karere More...
Nyamasheke: Abayobozi basabwe kujya mu mahugurwa y’imiyoborere
Mu gihe ukwezi kwahariwe imiyoborere mu Rwanda hose kuzasozwa ku itariki ya 24 Ukwakira 2014, umuyobozi w’akarere ka Nyamasheke avuga ko hakiri intambwe ndende kugira ngo ibibazo by’abaturage bibashe More...
Shyira: Umusaza Mujyarugamba yabayeho ku ngoma ya Musinga ariko nta yindi arabona yita ku baturage neza nka Leta y’ubumwe
Kuva ku ngoma ya Musinga ariho, umusaza Mujyarugamba Filipo wavutse mu mwaka w’1936, wo mu murenge wa Shyira mu karere ka Nyabihu,avuga ko yabonye ingoma nyinshi,ariko nta ngoma yigeze yita ku baturage More...
Gicumbi – Mu kwezi kwahariwe imiyoberere myiza abaturage bahawe umwanya wo gukemurirwa ibibazo
Akarere ka Gicumbi kamurikiye abaturage bako ibibakorerwa mu rwego rwo kubegereza ubuyozi no kubafasha kugira uruhare mu bibakorerwa kugirango akarere karusheho gutera imbere ndetse bahabwe n’umwanya wo gukemurirwa More...
Gisagara: Imiyoborere myiza ni urugendo rugikomeza
Abatuye akarere ka Gisagara baratangaza ko imiyoborere myiza bayibona muri gahunda zinyuranye zibagenewe bagezwaho n’ubuyobozi ariko kandi bakavuga ko hakirimo urugendo kuko hari n’ibyo bifuza kugeraho More...
Denmark readies to extradite genocide suspect Mbarushima
Court proceedings in Mbarushimana case The Danish Supreme court has finally announced concrete plans of extraditing genocide suspect, Emmanuel Mbarushimana, who has been expected in Rwanda since last year. This More...
KARONGI: Mu murenge wa Gishyita baremeza ko imiyoberere myiza yashinze imizi
Ibiganiro ku miyoborere myiza n’umutekano biritabirwa ku buryo bushimishije Abatuye umurenge wa Gishyita mu karere Karongi baremeza ko imiyoborere myiza yashinze imizi kandi bakishimira ko n’ubuyobozi More...
U Rwanda nta ruhare rufite mu bibazo bya Kongo-Kinshasa-Louise Mushikiwabo
Minisitiri w’Ububanyi n’Amahanga n’Ubutwererane mu Rwanda, Louise Mushikiwabo yatangaje ko u Rwanda nta ruhare rufite mu bibazo bya Kongo kuko ibivugwa ku Rwanda nta shingiro bifite. Minisitiri More...
Ruhango: inteko y’abaturage ifasha ubutabera guhosha amakimbirane
Ubuyobozi bw’umurenge wa Byimana mu karere ka Ruhango, buravuga ko inteka y’abaturage imaze gutanga umusaruro ushimishije mu gukemura amakimbirane abera mu ngo. Abaturage bari mu nteko y’abaturage Inteko More...
Ngororero: Inkiko gacaca zageze ku ntego yazo
Ku itariki 17 mu karere ka Ngororero habaye umuhango wo gusoza imirimo y’inkiko gacaca. Uwo muhango wabereye mu murenge wa kavumu witabiriwe n’abaturage b’ingeri zitandukanye waranzwe n’igikorwa More...


text:
Mu mpera z’icyumweru gishize, umugore wa Bull Dogg yabyaye umwana w’umuhungu.
Kuri uyu mugoroba ubwo Bull Dogg yaganira na IGIHE kuri iyo nkuru y’umwana bungutse, yavuze ko nta byinshi yabivuga, ariko ko umwana na nyina bameze neza.
Bull Dogg ubu asigaye atuye Kimironko, aho abana n’umugore we, n’ubwo batarashyingiranwa.
Bull Dogg yamaganye amkura yavugwaga ko yaba yarashyingiwe n’umuryango ku ngufu nyuma yo gutera umukobwa inda, kandi ko bateganya gushyingirwa mu mategeko mu gihe kiri imbere bamaze kubyitegura neza, ati “Umwana turemeranwa twahisemo kubana, gusezerana nabyo bizaza nitubona ubushobozi.”
Bull Dogg ni umuraperi uzwiho guhanga akoresheje amagambo akarishye mu buryo buzimije. Yamenyekanye cyane ku ndirimbo“Umunsi w’imperuka”. Aririmba mu itsinda (crew) rya Tuff Gang ririmo abahanzi Jay Polly, Green Person na Fireman.


text:
Mu biganiro kuri gahunda ya “Ndi Umunyarwanda” byahawe abapadiri n’abihayimana b’i Kabgayi mu Cyumweru gishize, Mgr Mbonyintege yasubiye mu mateka nkomoko y’uruhare rw’abamisiyoneri kuri Jenoside yakorewe Abatutsi.
Abanyarwanda bagiraga amoko yari ajyanye n’imibereho yabo ya buri munsi, ariko aho abakoloni n’abamisiyoneri baziye, ateshwa agaciro bimika ‘Hutu, Tutsi, Twa’ nk’amoko y’Abanyarwanda, banabumvisha ko umwe ari umwanzi ukomeye w’undi.
Musenyeri Léon Paul Classe yageze mu Rwanda mu 1901 ariko agirwa Umuyobozi wa Vikariyati Apostoliki y’u Rwanda kuva mu 1922 kugeza mu 1943. Mu gihe cy’ubuyobozi bwe yakoze byinshi muri Kiliziya Gatolika harimo kugira uruhare mu ishingwa rya za misiyoni zirimo iya Nyundo na Rwaza ndetse aba umukuru w’iya Save.
Uyu musenyeri kandi yashyize imbere Abatutsi ku buryo hari n’imwe mu mirimo ya kiliziya yakorwaga n’abashefu b’Abatutsi nko gutambagiza isakaramentu.
Musenyeri Livinhac yandikiye ibaruwa abapadiri bera mu 1900, ababwira ko abategetsi b’Abatutsi bafite ububasha bwatuma ijambo ry’Imana rikwirakwira. Yashimangiraga ko ari ngombwa ko bafatanya na bo kugira ngo babafashe gukwirakwiza ijambo ry’Imana. Ibi byatumye Abakoloni bafata Abatutsi nk’abantu badasanzwe bafitanye isano n’abazungu, maze barabatonesha.
Uwo mujyo kandi wakurikijwe na Musenyeri Classe wari n’inshuti ya Lavigerie waje kuvuga ko Abatutsi ari ubwoko butandukanye cyane n’Abahutu, kandi ko bafite inkomoko yihariye; ko bafite imbuto yo kuyobora itagirwa n’Abahutu.
Musenyeri Mbonyintege avuga ko Classe na Perraudin bakundaga Imana n’abakirisitu bari bashinzwe, ariko baje kugwa mu gutonesha, byateye gukura k’umwuka w’amacakabiri mu Banyarwanda, bamwe bumva ko bakandamijwe.
Yagize ati “Classe na Perraudin ni abasenyeri bakunzwe n’abakiristu babo, ibyo mujye mubimenya […] Classe yabonaga Umututsi nk’igikomangoma (Prince) cy’i buzungu, mu by’ukuri ni ho ikibazo cyabereye. Murabizi ko iyo abazungu bakunze ikintu barakabya, akiyumva aho ngaho, akisanzura; rwose Classe ashobora kuba yarisanzuye mu Batutsi no mu bashefu.”
Aho Musenyeri Perraudin agereye mu Rwanda mu 1950, akaza kuba Arkiyepiskopi wa Kabgayi, we yaje yiyumvamo Abahutu ndetse ntiyahwemye gushyira ahagaragara inyandiko zavugaga ko Abahutu barenganywa n’Abatutsi.
Musenyeri Peraudin mu ibaruwa y’igisibo yo ku wa 11 Gashyantare 1959, yashimangiye ko Abahutu bakwiye kwigaranzura ubutegetsi bw’Abatutsi akaba ari nabo bagira uruhare ku byiza by’igihugu kubera ubwinshi bwabo.
Mgr Mbonyintege yagize ati “Perraudin yari afite mu mutwe ikintu kitwa ‘rubanda rugufi’, ibyo ubwabyo ntabwo ari ikosa. Gusa aho iriya barurwa [yanditse] ibera ikibazo, ni uko avuga ubwoko kandi akabivuga mu gihe birukanaga Abatutsi bari gushyiraho Abahutu […] tugomba kumva aba bantu kuko ni ababyeyi bacu; bakundaga Imana, abakirisitu babo ariko hajemo ikintu batabashije kujyanisha nk’abanyamahanga kandi aho kumurikirwa n’imico ya kinyarwanda n’uko Abanyarwanda bari bameze, bamurikiwe n’imico ya gikoloni bakuriyemo; ibyo ni ibintu tugomba kumva, tukabibubahira.”
Inyigisho za Perraudin n’ubutegetsi bwariho byatije umurindi Abahutu bitabira ibikorwa byo gusahura, kurya amatungo, gusenya no gutwika amazu y’Abatutsi, maze abenshi barahunga mu 1959. Kuva ubwo ubutegetsi bwagiye buyobora igihugu ntibwaretse ingengabitekerezo y’amoko.
Nubwo harimo urusobe rw’amateka ku ruhare rwa Kiliziya muri Jenoside yakorewe Abatutsi, Mgr Mbonyintege yashimishijwe n’intambwe Papa Francis yateye ubwo aheruka guhura na Perezida Kagame, agasabira imbabazi aba kiliziya bitwaye nabi.
Ku ruhande rwe, anabishishikariza abo ayoboye, Musenyeri Mbonyintege yavuze ko nk’umushumba uyoboye aho Perraudin yanyuze, agomba kurwanya ivangura iryo ari ryo ryose, agakuraho amateka mabi yasizwe. N’abapadiri, n’abihayimana abashishikariza kuzamufasha muri uru rugendo rwo kubanisha neza Abanyarwanda.
Indi nkuru wasoma kuri Ndi Umunyarwanda mu Bapadiri : Abapadiri n’abihayimana i Kabgayi bahize gushyigikira ’Ndi Umunyarwanda’


text:
Iyo nama ya mbere Abanyarwanda bakuyemo ko bakwiye kugira Umuco wo gukunda umurimo, kwitabira gukoresha ikoranabuhanga ndetse no gufata neza ibikorwa remezo cyane cyane imihanda no kurwanya isuri haterwa ibiti.
Imyanzuro kandi yarafashwe mu 2004, irimo kwigisha uburere mboneragihugu mu mashuri no mu nzego zinyuranye, hakanihutishwa ingamba zo gushyiraho gahunda zo kujya ku rugerero no gushimangira gahunda y’ubwisungane mu kwivuza.
Hari n’indi myanzuro nko kwihutisha ikorwa ry’igishushanyo mbonera cy’imikoreshereze y’ubutaka, kubonera Umwarimu SACCO inzu zo gukoreramo ku rwego rw’Akarere, kwihutisha gushyira mu bikorwa gahunda yo gutura mu midugudu mu cyaro no guteza imbere imiturire iboneye mu mijyi.
Kujyana abantu bose mu itorero
Inama y’Igihugu ya Gatanu y’Umushyikirano yabaye ku wa 27-28 Ukuboza 2007 yafashe imyanzuro irimo uwo “Guha imbaraga zihagije gahunda y’itorero ku buryo buri munyarwanda yarijyamo bityo itorero rikaba ishingiro ry’iterambere, abaturage bagasubirana umuco wo kwishakamo ibisubizo by’ibibazo byabo.”
Uwo mwanzuro ugeze kure ushyirwa mu bikorwa, ku buryo inzego zose zigomba kujyanwa mu itorero kugeza no ku baba mu mahanga, ndetse rimaze kugezwa no ku rwego rw’umudugudu.
Iyo nama yanemeje kwihutisha ishyirwamu bikorwa rya gahunda y’uburezi bw’ibanze bw’imyaka icyenda (9YBE).
Ishyirwaho ry’Umurenge Sacco no kwigisha mu Cyongereza
Inama ya Gatandatu y’Igihugu y’Umushyikirano yemeje ishyirwaho ry’Imirenge Sacco, ubu ni urwego rw’imari rufite imbaraga, ku buryo kugeza kuwa 31 Werurwe uyu mwaka, Banki Nkuru y’u Rwanda yabaruraga imirenge Sacco 416.
Iyo nama ni nayo yafatiwemo umwanzuro wo gutekereza uburyo bwo kwigisha mu Cyongereza mu mashuri yose ya Leta n’ay’abafatanyabikorwa bayo.
Yakomezaga igira iti “Kwihutisha mu gihe kitarenze imyaka itatu kujyana serivisi z’amabanki n’ibigo by’imari muri buri Karere n’Umurenge harimo no gushyiraho Umurenge Sacco.”
Gukurikirana abayobozi bihaye inka z’abatishoboye
Inama y’Umushyikirano yo mu mwaka wa 2009 yafashe imyanzuro itandukanye, irimo kwegera abaturage no kubakemurira ibibazo no kubashishikariza kugira ikaye y’ibibazo.
Harimo n’umwanzuro wo kugaruza inka zari zarahawe abayobozi batazikwiye. Kugera mu mwaka ushize Minisiteri y’Ubuhinzi n’Ubworozi yavugaga ko inka mu zisaga 5000 zahawe abatazikwiye.
Gahunda ya ‘Girinka Munyarwanda’ yatangijwe na Leta y’u Rwanda mu 2006, hagamijwe kurandura burundu imirire mibi, kongera umusaruro mu buhinzi no korora kijyambere, ariko biza kugaragara ko hari abihaye inka zigenewe abatishoboye kandi bifashije.
Gushyira imbaraga mu kuhira ku musozi
Imyanzuro y’ingenzi yavuye mu Mushyikirano wo mu 2010 yarimo “kwegereza abahinzi ibikorwa remezo byo kuvomerera imyaka mu bishanga n’imusozi no kubashishikariza gukorera mu makoperative.”
Kugeza ubu mu Rwanda habarurwa ubutaka bwuhirwa bugera kuri hegitari 36,481 mu bishanga, hegitari 7,413 imusozi na hegitari 4,274 zuhirwa ku buso buto byikorewe n’abaturage bunganirwa na leta.
‘Bye Bye Nyakatsi’
Mu 2010 kandi nibwo inama y’Umushyikirano yafashe umwanzuro wo “Guca nyakatsi burundu, abatishoboye bagafashwa kubona icumbi ryiza.”
Gahunda ya “Bye-bye Nyakatsi’ yasojwe ku mugaragaro muri Gicurasi 2012. Yari yatangijwe mu 2010 ifite intego yo kubaka inzu 124 000 zigenewe abatishoboye, aho Minisiteri y’Ubutegetsi bw’igihugu yatangaga ibikoresho birimo amabati, imisumari n’ibindi.
Muri iyo nama y’Umushyikirano ni nabwo hemejwe kwigisha ururimi rw’Ikinyarwanda mu mashuri, abanyeshuri bakigishwa mu Kinyarwanda mu myaka itatu ya mbere y’amashuri abanza.
Agaciro Development Fund
Ku wa 15-16 Ukuboza 2011, nibwo hemeje ishyirwaho ry’Ikigega Agaciro Development Fund, cyaje kwandikwa ku wa 01 Kanama 2013, muri uwo mwaka kigashyirirwaho itegeko rikigenga.
Ikigega Agaciro cyashyizweho mu gushimangira umuco wo kwihesha agaciro nk’Abanyarwanda, hashyirwaho ikigega cyahurizwamo amafaranga atari imisoro hagamijwe kwishakira ibisubizo bijyanye n’iterambere.
Cyatangijwe ku mugaragaro kuwa 23 Kanama 2012, ubu kirimo asaga miliyari 47Frw, ndetse leta iheruka gufata umwanzuro wo kucyimuriramo imigabane ifite mu bigo by’ubucuruzi bisaga 20.
Umutungo uri muri icyo kigega urimo imisanzu itangwa ku bushake n’abantu b’ingeri zitandukanye, abana, abakuru, abakozi ba Leta n’abikorera.
Amezi atatu mbere yo kuvuzwa yavanweho ku bakozi
Inama ya 10 y’Igihugu y’Umushyikirano yateranye ku wa 13-14 Ukuboza 2012, yafashe imyanzuro 23, hazamo uwasabaga Minisiteri y’Imari, Ikigo cy’Ubwiteganyirize (RSSB) na Minisiteri y’Ubuzima, kujya bavuza abanyamuryango bashya mu kwezi kwa mbere k’ubwishingizi bitabaye ngombwa gutegereza amezi atatu nk’uko byari bisanzwe.
Uyu mwanzuro washyizwe mu bikorwa kuko umukozi ugitangira akazi yemerewe guhabwa serivisi zo kuvuzwa n’Ubwishingizi bwa RSSB, nyuma gutanga umusanzu w’ukwezi kumwe atagombye gutegereza amezi atatu.
Icyerekezo 2050
Mu nama ya 13 y’umushyikirano yabaye kuwa 21 – 22 Ukuboza 2015, abari bayiteraniyemo bemeje imyanzuro 13 yarimo imyinshi ishingiye ku guteza imbere imibereho myiza y’abaturage n’imitangirwe ya serivisi.
Umwanzuro wa mbere wari “Gutegura Icyerecyezo cya 2050 kigamije kongera ubukungu kugira ngo Abanyarwanda barusheho kwigira no kwigenera ejo bashaka.”
Uwo mwanzuro wabaye nk’ugaruka mu nama iheruka y’Umushyikirano yabaye umwaka ushize muri Kigali Convention Centre, ubwo hemezwaga “Kugena igihe ntarengwa u Rwanda ruzagera ku rwego rwo kwihaza mu ngengo y’imari, dushingiye ku cyerekezo 2050, twongera umurego mu gukora cyane, kubazwa ibyo dukora no kunoza imikoranire hagati y’inzego zose.”
U Rwanda rufite intego yo kugira ubukungu buciriritse mu 2035 ubwo umunyarwanda azaba yinjiza amadolari arenga 4000 ku mwaka, rukaba rwateye imbere mu 2050 ku buryo Umunyarwanda yazaba yinjiza amadolari 12 476 ku mwaka, ni ukuvuga asaga miliyoni 10 Frw ku mwaka.
Icyerekezo 2050 kizanagendera ku masezerano mpuzamahanga u Rwanda rwashyizeho umukono yaba ay’Umuryango w’Abibumbye ajyanye n’ihindagurika ry’ibihe, icyerekezo 2063 cy’Umuryango wa Afurika Yunze Ubumwe, icya Afurika y’Iburasirazuba, Intego zigamije iterambere rirambye n’ibindi.
Made in Rwanda
Inama y’Igihugu y’Umushyikirano ya 13 yabaye kuwa 21-22 Ukuboza 2015 yafashe imyanzuro 13, irimo uwo “Gushishikariza Abanyarwanda b’ingeri zose kugira umuco wo kwizigamira harimo no guteganyiriza iza bukuru no gukoresha ibikorerwa mu Rwanda (Made in Rwanda) no kongera umusaruro w’ibikomoka ku buhinzi n’ubworozi n’ibyoherezwa hanze.”
Ubu Made in Rwanda imaze guhabwa umwihariko, kugeza no mu masoko ya leta kandi n’inganda z’imbere mu gihugu zikomeye kuzamura ubushobozi.
Hari n’indi myanzuro ifite agaciro gakomeye yagiye igarukwaho kenshi mu nama y’umushyikirano uko yagiye iba, harimo nk’umwanzuro wo kunoza imitangire ya serivisi mu nzego za Leta, iz’Abikorera n’Imiryango itari iya Leta, no kurangiza ikibazo cy’imitungo yangijwe mu gihe cya jenoside.
Inama itaha y’Umushyikirano itegerejwe kuwa 18-19 Ukuboza 2017, ikazitabirwa n’abasaga 2000. Iteganywa mu ngingo ya 140 y’Itegeko Nshinga rya Repubulika y’u Rwanda ryo mu 2003 ryavuguruwe mu 2015, igahuza Perezida wa Repubulika n’abahagarariye abaturage.


text:
Mu gihugu cya Brazil haturutse ifoto iri guca ibintu hirya no hino ku isi aho aba Ofisiye bishimiye gufata umucuruzi w’ibiyobyabwenge ruharwa wari uzwi cyane witwa Rogerio Avelino da Silva maze bahita bifotozanya nawe bari guseka,ibintu byatangaje abantu.
Ubusanzwe iyo abapolisi bafashe umunyabyaha ruharwa wari warabazengereje,usanga barakaye ariko aba bapolisi bo mu mugi wa Rio de Janeiro bo siko babigenje kuko bahise bifotozanya nawe bari guseka kubera ukuntu uyu mugabo azwi muri uyu mwaga wo gucuruza ibiyobyabwenge.
Kubera ko uyu Rogerio Avelino da Silva yari yarazengereje polisi yi Rio,byabaye ngombwa ko bashyiraho igihembo cy’ibihumbi 13 by’amayero ku muntu uzamufata none yafashwe abofisiye bahita bajya kumwifotorezaho.


text:
Minisiteri y’Ubutegetsi bw’Igihugu ifatanyije n’ibigo biyishamikiyeho birimo Ikigo cy’Igihugu Gishinzwe Imiyoborere (Rwanda Governance Board-RGB), Itorero ry’Igihugu, n’Ikigega Gishinzwe gutera inkunga ibikorwa by’iterambere mu nzego z’ibanze (Rwanda Local Development Support Fund –RLDSF) bateguye ukwezi kw’imiyoborere myiza mu Rwanda, hagamijwe gukangurira abaturage gushyira imbaraga mu bikorwa by’iterambere.
Prof Shyaka Anastase, Umuyobozi w’Ikigo cy’Igihugu gishinzwe imiyoborere (RGB) yatangarije IGIHE ko ukwezi kw’imiyoborere myiza ari umwanya wihariye Leta y’u Rwanda yagennye wo gushimangira imiyoborere myiza no gukomeza gutoza abanyarwanda umuco wo kwikemurira ibibazo no kugira uruhare mu iterambere ry’Igihugu cyabo.
Agita ati “Ukwezi kw’imiyoborere myiza kwaterekerejwe mu rwego rwo kugira ngo haboneke uburyo budasanzwe bwafasha mu kwihutisha imiyoborere myiza no guha abaturage ijambo.”
Akomeza atangaza ko ibikorwa bizibandwaho muri uku kwezi ari ugukomeza gushimangira uruhare rw’abaturage n’abayobozi mu kwimakaza imiyoborere myiza banoza imitangire ya serivisi kandi barwanya akarengane; Kwimakaza indangagaciro yo kwigira bishingiye ku gukorana ubwitange; Kwishimira ibikorwa by’indashyikirwa bimaze kugerwaho muri gahunda yo kwegereza ubuyobozi n’ubushobozi abaturage no Gushimangira uruhare rw’abaturage mu kubumbatira umutekano w’igihugu.
Prof Shyaka asaba abayobozi b’inzego z’ibanze kwegera abaturage bayobora, bakabaha ijambo. Agira ati “Basabwa no kubatega amatwi bakabumva kandi gahunda y’imiyoborere myiza igamije iterambere bakayigira iyabo.” Akomeza asaba n’abayoborwa kugira uruhare mu bikorwa by’iterambere kandi bakitabira bakanashyira imbaraga muri gahunda zibyara ubukire.
Agira ati “Turifuza ko uku kwezi kwadusigira impamba ifatika mu kwikemurira ibibazo. Uturere twibuke aho dufite amahirwe mu kongera ubukungu hashyirwe imbaraga habyazwe umusaruro.”
Ku buryo bw’umwihariko, muri uku kwezi hazatangizwa gahunda y’urugerero (National Service) no kwizihiza isabukuru y’imyaka 10 y’ibyagezweho muri gahunda yo kwegereza abaturage ubuyobozi “Decentralization”, bigaragara ko yatanze umusaruro ushimishije.
Uretse gusura abaturage, kubaganiriza no kubakemurira ibibazo byananiranye (Governance Clinics) hateganyijwe n’amarushanwa y’imiyoborere myiza arimo umupira w’amaguru, imbyino, indirimbo n’imivugo.
Muri uyu mwaka, ukwezi kw’imiyoborere myiza kurizihizwa ku nshuro ya kabiri, nyuma yo gutangizwa mu mpera z’umwaka wa 2011. Uku kwezi kwatangijwe ku mugaragaro mu gihugu hose ku wa 22 Mutarama 2013 gusozwe n’Inama yo ku rwego rw’Igihugu izaba ku wa 15 Werurwe 2013.


text:
Bigaragara mu itangazo ryashyizweho umukono na Dr Mukabaramba Alvera, Umunyamabanga wa Leta ushinzwe Amajyambere Rusange n’Imibereho Myiza y’Abaturage muri MINALOC.
Iryo tangazo rivuga ko mu rwego rwo kunoza imitangire ya serivisi no korohereza abaturage kubona amakarita ya Mituweri, MINALOC ifatanyije n’Ikigo cy’Ubwiteganyirize mu Rwanda (RSSB), bashishikariza Abanyarwanda bose kugira uruhare mu bukangurambaga no kwishyura umusanzu wa Mituweri bitarenze ukwezi kwa Nzeri 2016, kugira ngo bakomeze kwivuza neza no guhabwa serivisi bakeneye.
Abaturage bose bafite amakarita ya mituweri kandi bishyuye, bagomba kuyongerera igihe (validation) basabwe kuyageza ku buyobozi bw’Akagari barimo, kandi akaba ari ho bazajya bayafatira nyuma yo kongererwa igihe. Nta muturage wemerewe kwijyanira ikarita ya mituweri aho mituweri ikorera.
Abaturage bose bifuza ikarita nshya ya Mituweri basabwe kujya ku biro by’Akagari bitwaje indangamuntu n’urupapuro bishyuriyeho umusanzu bagomba gutanga, kugira ngo umukozi wo ku kagari abafashe kuzuza ifishi ya buri munyamuryango.
Umukozi w’Akagari ni we wenyine wemerewe kugeza ku mukozi ushinzwe mituweri (RSSB), amakarita yose yamaze kuzuzwa n’andi asaba kongererwa agaciro yitwaje impapuro zishyuriweho umusanzu ndetse n’ibindi bya ngombwa aho bikenewe.
Nyuma yo gushyirwaho umukono na “cachet/stamp” ya RSSB, amakarita asubizwa Ubuyobozi bw’Akagari kugira ngo ashyikirizwe abaturage.
Abantu bacumbitse kure y’iwabo kandi bafite impamvu zumvikana, bemerewe kwishyurira umusanzu aho baba, kandi bagahabwa ikarita ya mituweri bitabaye ngombwa gusubira iwabo.
Abanyeshuri biga bacumbikiwe mu bigo by’amashuri bigamo bose basabwe kwihutira gusubira ku ishuri batiriwe bategereza kwishyura cyangwa gufatira ikarita ya Mituweri iwabo mu rugo, kuko bazishyurirwa mituweri yabo n’ubuyobozi bw’ibigo bigaho nk’uko bisanzwe bikorwa.
Mu rwego rwo kurengera ubuzima bw’Abanyarwanda no gutanga serivisi nziza ku banyamuryango, muri uyu mwaka w’ingengo y’imari 2016-2017, umuntu wese uzaba yarangije gutanga umusanzu wa mituweri bitarenze tariki 31 Kamena 2016 azajya yemererwa guhita yivuza bitabaye ngombwa gutegereza iminsi 30 nk’uko byari bisanzwe.
Iri tangazo ryuzuza iryasohotse ku itariki ya 28 Nyakanga 2016 rijyanye no korohereza abaturage kwishyura imisanzu ya Mituweri, kandi rimanikwa ahantu hose hahurira abantu benshi.
Dukurikire ukanda kuri Like
Ibitekerezo ( 4 )
murakoze pe muzi gushishoza,bongere barebe ikibazo cyo gusabakp umunyamuryango azajya yishyura aruko abo mu muryango bose maze kwishyura
niba hemejwe ko umuntu uri kure y’umuryango atangira aho aherereye.
Ibya mutuel mbona byarananiranye, none se ibyiciro mu rwego rwa 3 abantu mbona barabaye bake, bashingira ko ngo umuntu kuba ashoboye gukora ngo ari mu kiciro cya gatatu kuko abaherwe bafite amazu bakodesha bafite n’amamodoka nabo bifuza kujya mu cya 2, ibyo rero bitera urujijo kuko niyo umuvuze arahakana ngo ntacyo atunze kandi uziko afite nk’inzu ikodeshwa nka 400.000 Frw ku kwezi, afite n’imodoka akavuga ko atari iye kuko wenda yanditse ku mwana we wiga kaminuza.
None rubanda rugufi nibo babigwamo no kubona ikiciro bitoroshye.
ndabona tugiye gusubira kuri gakondo yo kubyarira mu rugo kuko no gusiragira mu buyobozi waribuze inzara yazakwica uta igihe aho gushaka icyo kurya.
urakoze wa mubyeyi we,urengeye abaturage pe,
Erega reta ni umubyeyi muarakoze cyane umuyobozi ucyenewe ni nkuwo


text:
Guverineri Kabahizi arasaba abagize inama njyanama gusobanukirwa inshingano zabo
Guverineri w’intara y’Iburengerazuba Kabahizi Celestin arasaba inama njyanama y’akarere ka Rubavu gusobanukirwa neza uruhare rwayo mu iterambere n’imikoranire yayo n’izindi nzego.
Ibi guverineri Kabahizi akaba yabitangaje ubwo yafunguraga ku mugaragaro umwiherero w’inama njyanama na nyobozi y’akarere ka Rubavu ku itariki 24 Gicurasi 2012 mu kigo cy’Ababikira i Kigufi.
Mu kiganiro cye Kabahizi yasabye buri muyobozi kumenya neza itegeko nshinga, amahame y’ubutegetsi bw’igihugu na gahunda ya Leta bityo bikazabarinda kwivanga mu kazi k’izindi nzego. Akaba yanabibukije ko inama njyanama itabereyeho guhirika nyobozi ahubwo ko ari ijisho ribereyeho kubunganira mu kazi kabo.
Mu bindi Kabahizi yasabye abo bayobozi, harimo gukora uko bashoboye bagakemura ibibazo by’abaturage kugirango bidateza umwuka mubi watuma batibona muri Leta. Yagize ati “burya ushatse kurwanya igihugu asanga abatishimiye Leta, nimukemure ibibazo by’amasambu, ibya gacaca n’ibindi byatuma abaturage barakara.â€
Asoza ikiganiro Kabahizi akaba yasabye abagize inama njyanama gutumira abantu bo hanze mu nama kugirango babunganire bityo n’imihigo bahize bayigereho byihuse. Akaba yashimiye akarere ka Rubavu ko ingengo y’imari yabo isobanutse ariko anabashishikariza gukemura ibibazo bike aho kwicara bashaka gukemura byinshi bitabonerwa ibisubizo vuba.
Depite Anne Marie Nsabyemungu yashimiye guverineri Kabahizi ku kiganiro yatanze anamwunganira ashimangira ko amakuru yose agera ku bayobozi agomba guhabwa agaciro kuko atuma babasha kumenya ibyo bakora byihutirwa.
Mbarushimana Nelson, umuyobozi w’inama njyanama y’akarere ka Rubavu akaba yatangaje ko inama za guverineri zabunganiye mu mikorere yabo cyane cyane mu kuzuzanya na nyobozi. Mbarushimana akaba yavuze ko inama yabo izibanda mu gusuzuma aho imihigo y’akarere igeze, umutungo n’imicungire yawo n’ibindi.
Â